
I. An Ordination Examination 

Non ab re fuerit hoc loco referre quid acciderit Davidi quondam episcopo 
Traiectensi, Ducis Philippi cognomento Boni filio. Vir erat apprime doctus reique 
theologicae peritus, quod in nobilibus et illius praesertim dicionis episcopis 
profana dicione onustis perrarum est. Audierat inter tam multos qui sacris 
initiabantur, paucissimos esse qui literas scirent. Visum est rem propius 
cognoscere. In aula in quam admittebantur examinandi iussit sibi poni cathedram. 
Ipse singulis proposuit quaestiones pro gradus quem petebant dignitate; 
hypodiaconis futuris leviores, diaconis aliquanto difficiliores, presbyteris 
theologicas. Quaeris eventum? Submovit omnes exceptis tribus. Qui his rebus 
praeesse solent existimarunt ingens Ecclesiae dedecus fore, si pro trecentis tres 
tantum initiarentur. Episcopus, ut erat fervido ingenio, respondit maius fore 
dedecus Ecclesiae, si in eam pro hominibus admitterentur asini et omnibus asinis 
stolidiores. Instabant ii quibus hinc aliquid emolumenti metitur, ut moderaretur 
sententiam, reputans hoc seculum non gignere Paulos aut Hieronymos, sed tales 


















recipiendos quales ea ferret aetas. Perstitit episcopus, negans se requirere Paulos 
ac Hieronymos, sed asinos pro hominibus non admissurum. Hic confugiendum 
erat ad extremam machinam. Admota est. Quaenam? 'Si qua coepisti' inquiunt 
'visum est pertendere, salaria nobis augeas oportet; alioqui sine his asinis non est 
unde vivamus.' Hoc ariete deiectus est erectus ille Praesulis animus. 


II . A Domestic Affray 

(Erasmus Christiano S.D.) 

Salve, mei Atticum. Heri nihil scripsi, et consulto quidem; nam eram 
stomachosior. Ne roga in quem, in te inquam. 'Quid commerueram?' Verebar 
mihi insidias strui per te hominem argutissimum. Suspectam habebam illam tuam 
pyxidem, ne quid simile nobis afferret, quale ferunt Pandorae pyxidem 
Epimetheo; quam ubi recluseram, mihi ipsi succensebam qui fuissem 
suspiciosulus. 'Cur igitur ne hodie quidem scripsisti?' inquies. Eramus 
occupatissimi. 'Quid tandem negotii?' In spectaculo sedimus, sane iucundo. 
'Comoedia' inquis 'fuit, an Tragoedia?' Utrumvis, verum nemo personatus agebat, 
unicus duntaxat actus, chorus sine tibiis, fabula nec togata nec palliata, sed 
planipedia, humi acta, sine saltatu, e cenaculo spectata, epitasis turbulentissima, 
exitus perturbatissimus. 'Quam, malum,' inquies 'mihi fabulam fingis?' Immo 
rem, Christiane, refero. 

Spectavimus hodie matremfamilias cum famula domestica fortiter depugnantem. 
Sonuerat diu tuba ante congressum, convicia fortiter utrinque regeruntur. Hic 
aequo Marte discessum est, triumphavit nemo. Haec in hortis, nos e cenaculo 
taciti spectabamus, non sine risu. Sed audi catastrophen. A pugna conscendit 
cubiculum meum puella, concinnatura lectos. Inter confabulandum laudo 
fortitudinem illius, quod voce conviciisque nihil cesserit dominae; ceterum 
optasse me ut quantum lingua valebat, tantundem valuisset et manibus. Nam 
hera, virago robusta ut vel athleta videri posset, subinde caput humilioris puellae 
pugnis contundebat. 'Usque adeone' inquam 'nullos habes ungues, ut ista impune 
feras?' Respondit illa subridens sibi quidem non tam animum deesse quam vires. 
'An tu putas' inquam 'bellorum exitus a viribus tantum pendere? Consilium 
ubique valet plurimum.' Roganti quid haberem consilii, 'Ubi te rursus adorietur,' 



inquam 'protinus caliendrum detrahe' (nam mulierculae Parisiorum mire sibi 
placent nigris quibusdam caliendris); 'eo detracto mox in capillos invola.' 

Haec ut a me ioco dicebantur, itidem accipi putabam. Atqui sub cenae tempus 
accurrit anhelus hospes; is erat Caroli regis caduceator, vulgato cognomine dictus 
Gentil Gerson. 'Adeste,' inquit 'domini mei, videbitis cruentum spectaculum.' 
Accurrimus, offendimus matremfamilias ac puellam humi colluctantes. Vix a 
nobis diremptae sunt. Quam cruenta fuisset pugna res ipsa declarabat. Iacebant 
per humum sparsa, hic caliendrum, illic flammeum. Glomeribus pilorum plenum 
erat solum; tam crudelis fuerat laniena. Ubi accubuimus in cena, narrat nobis 
magno stomacho materfamilias quam fortiter se gessisset puella. 'Ubi pararem' 
inquit 'illam castigare, hoc est pugnis contundere, illa mihi protinus caliendrum 
detraxit e capite.' Agnovi me non surdae cecinisse fabulam. 'Id detractum' inquit 
'mihi venefica vibrabat in oculos.' Id non admonueram. 'Tum' inquit 'tantum 
capillorum evulsit quantum hic videtis.' Coelum ac terram testata est se nunquam 
expertam esse puellam tam pusillam ac perinde malam. Nos excusare casus 
humanos et ancipitem bellorum exitum, tractare de componenda in posterum 
concordia. Ego interim mihi gratulabar dominae non subolere rem meo consilio 
gestam; alioque sensissem et ipse illi non deesse linguam. 

Habes nostra ludicra; nunc ad seria. Duplicem mecum contentionem acceperas, 
scribendi et munera mittendi. Altera te plane victum declaras, ut qui alienis 
manibus mecum dimicare coeperis; an infitiaberis impudens? Non arbitror, si 
quid frontis est. Alteram ipse ne suscepi quidem, sed ultro manus dedi. Literis 
longe vinceris, immo ne pugnas quidem, nisi ut Patroclus Achillis armis. 
Muneribus nolo tecum inire certamen. An poeta cum negotiatore? Quid simile? 
Verum heus tu, ad aequiorem concertationem provoco. Experire utrum tu me 
prius mittendo an ego te scribendo defatigem. Hoc demum sit bellum dignum 
poeta, dignum institore. Tu si quid audes, accingere; ac bene vale. 


Parisiis. Anno M.CCCC.XCVII. 



III. A Winter Journey 


(Guilhelmo Montioio Comiti Anglo Erasmus Roterodamus S.D.) 

Pervenimus tandem et quidem incolumes, tametsi invitis (ut apparet) et superis et 
inferis. O durum iter! Quem ego posthac Herculem, quem Ulyssem non 
contemnam? Pugnabat luno semper poeticis viris infesta; rursum Aeolum 
sollicitarat; nec ventis modo in nos saeviebat, omnibus armis in nos dimicabat, 
frigore acerrimo, nive, grandine, pluvia, imbre, nebulis, omnibus denique iniuriis. 
Hisque nunc singulis nunc universis nos oppugnabat. Prima nocte post diutinam 
pluviam subitum atque acre obortum gelu viam asperrimam effecerat; accessit 
nivis vis immodica; deinde grando, tum et pluvia, quae simul atque terram 
arboremve contigit, protinus in glaciem concreta est. Vidisses passim terram 
glacie incrustatam, neque id aequali superficie, sed colliculis acutissimis passim 
exstantibus. Vidisses arbores glacie vestitas adeoque pressas, ut aliae summo 
cacumine imum solum contingerent, aliae ramis lacerae, aliae medio trunco 
discissae starent, aliae funditus evulsae iacerent. Iurabant nobis e rusticis homines 
natu grandes, se simile nihil unquam in vita vidisse antea. Equis interim eundum 
erat nunc per profundos nivium cumulos, nunc per sentes glacie incrustatos, nunc 
per sulcos bis asperos, quos primum gelu duraverat, deinde et glacies acuerat, 
nunc per crustam quae summas obduxerat nives; quod quidem mollius erat quam 
ut equum sustineret, durius quam ut ungulas non scinderet. 

Quid inter haec animi Erasmo tuo fuisse credis? Insidebat attonito equo eques 
attonitus; qui quoties aures erigebat, ego animum deiciebam, quoties ille in genua 
procumbebat, mihi pectus saliebat. Iam Bellerophon ille poeticus suo terrebat 
exemplo; iam meam ipse temeritatem exsecrabar, qui mutae beluae vitam et una 
literas meas commiserim. Sed audi quiddam, quod tu credas ex veris Luciani 
narrationibus petitum, ni mihi ipsi Batto teste accidisset. Cum arx iam ferme in 
prospectu esset, offendimus omnia undique glacie incrustata, quae ut dixi in 
nivem inciderat. Et erat tanta ventorum vis, ut eo die unus atque alter collapsi 
perierint. Flabant autem a tergo. Itaque per declive montium me demittebam, per 
summam glaciem velificans, atque interim hastili cursum moderans. Id erat clavi 
vice. Novum navigandi genus. Toto fere itinere obvius fit nemo, sequitur nemo, 
adeo non solum saeva sed etiam monstruosa erat tempestas. Quarto vix demum 
die solem aspeximus. Hoc unum ex tantis malis commodi excerpsimus, quod 
latronum incursus timuimus minus; timuimus tamen, ut homines pecuniosos 



decebat. 


Habes iter meum, adolescens generosissime idemque candidissime; quod ut 
durissimum fuit, ita reliqua fuere secundissima. Vivi pervenimus ad Annam 
Principem Verianam. Quid ego tibi de huius mulieris comitate, benignitate, 
liberalitate memorem? Scio rhetorum amplificationes suspectas haberi solere, 
praesertim iis qui eius artificii rudes non sint. At hic me nihil allevare, immo re 
vinci artem nostram, mihi credas velim. Nihil unquam produxit rerum natura aut 
pudentius aut prudentius aut candidius aut benignius. Quid de meo Batto 
iactitem, cuius pectore nihil habuit hic orbis simplicius, nihil amantius? 

Haec scribebam in patriam concessurus; deinde adamatam Lutetiam repetam et 
has ipsas literas fortasse praecurram. Ceterum de nostro convictu nihil certi 
scribere licet. Tamen consilium ex tempore capietur. Hoc unum tibi persuade, 
neminem vivere qui te magis ex animo amet quam tuus Erasmus. Battus quoque 
meus, omnium et amorum et odiorum meorum socius, te pari caritate prosequitur. 
Cura, mi Guilhelme, ut quam optime valeas. 

Ex arce Tomenhensi pridie nonas Februarias. 


IV . An English Country-House 

(Erasmus Fausto Andrelino Poetae Laureato) 

Nos in Anglia nonnihil promovimus. Erasmus ille, quem nosti, iam bonus 
propemodum venator est, eques non pessimus, aulicus non imperitus, salutat 
paulo blandius, arridet comius, et invita Minerva haec omnia. Tu quoque, si 
sapis, huc advolabis. Quid ita te iuvat hominem tam nasutum inter merdas 
Gallicas consenescere? Sed retinet te tua podagra; ut ea te salvo pereat male. 
Quanquam si Britanniae dotes satis pemosses, Fauste, ne tu alatis pedibus huc 
accurreres; et si podagra tua non sineret, Daedalum te fieri optares. 


Nam ut e plurimis unum quiddam attingam, sunt hic nymphae divinis vultibus, 
blandae, faciles, et quas tu tuis camenis facile anteponas. Est praeterea mos 
nunquam satis laudatus. Sive quo venis, omnium osculis exciperis; sive discedis 



aliquo, osculis dimitteris; redis, redduntur suavia; venitur ad te, propinantur 
suavia; disceditur abs te, dividuntur basia; occurritur alicubi, basiatur affatim; 
denique quocunque te moves, suaviorum plena sunt omnia. Quae si tu, Fauste, 
gustasses semel quam sint mollicula, quam fragrantia, profecto cuperes non 
decennium solum, ut Solon fecit, sed ad mortem usque in Anglia peregrinari. 
Cetera coram iocabimur; nam videbo te, spero, propediem. 

Vale, ex Anglia. Anno M.CCCC.LXXXXIX. 


V . A Visit to Court 

Edidimus olim carmen de laudibus regis Henrici septimi et illius liberorum, nec 
non ipsius Britanniae. Is erat labor tridui, et tamen labor, quod iam annos aliquot 
nec legeram nec scripseram ullum carmen. Id partim pudor a nobis extorsit, 
partim dolor. Pertraxerat me Thomas Morus, qui tum me in praedio Montioii 
agentem inviserat, ut animi causa in proximum vicum exspatiaremur. Nam illic 
educabantur omnes liberi regii, uno Arcturo excepto, qui tum erat natu maximus. 
Ubi ventum erat in aulam, convenit tota pompa, non solum domus illius verum 
etiam Montioiicae. Stabat in medio Henricus annos natus novem, iam tum 
indolem quandam regiam prae se ferens, hoc est animi celsitudinem cum 
singulari quadam humanitate coniunctam. A dextris erat Margareta, undecim 
ferme annos nata, quae post nupsit Iacobo Scotorum regi. A sinistris Maria 
lusitans, annos nata quatuor. Nam Edmondus adhuc infans in ulnis gestabatur. 
Morus cum Arnoldo sodali salutato puero Henrico, quo rege nunc floret Britannia, 
nescio quid scriptorum obtulit. Ego, quoniam huiusmodi nihil exspectabam, nihil 
habens quod exhiberem, pollicitus sum aliquo pacto meum erga ipsum studium 
aliquando declaraturum. Interim subirascebar Moro quod non praemonuisset, et 
eo magis quod puer epistolio inter prandendum ad me misso meum calamum 
provocaret. Abii domum, ac vel invitis Musis, cum quibus iam longum fuerat 
divortium, carmen intra triduum absolvi. Sic et ultus sum dolorem meum et 
pudorem sarsi. 



VI. Erasmus at Oxford 


(Erasmus Gulielmo Montioio Comiti Generoso S.D.) 

Si tu tuaque generosissima coniunx, socer humanissimus reliquaque familia 
valetis, est cur maximopere gaudeamus. Nos hic quidem valemus perbelle, et 
indies bellius. Dici non potest quam mihi dulcescat Anglia tua, idque partim 
consuetudine, quae omnia dura lenire solet, partim Coleti Charnocique Prioris 
humanitate, quorum moribus nihil fingi potest suavius, mellitius, amabilius; cum 
his duobus amicis ego vel in extrema Scythia vivere non recusem. Idem quod 
scripsit Horatius, et vulgus interdum videre verum, res ipsa me docuit; cuius hoc 
tritum nosti, quarum rerum durissimi soleant esse aditus, eas felicius evenire. 

Quid nostro illo ingressu fuit, ut ita dicam, inauspicatius? At nunc secundiora 
indies omnia. Evomui taedium omne quo me quondam nauseantem videbas. 

Quod reliquum est, to oro, meum decus, ut quando tum cum meus me animus 
deficiebat, tuo sustinuisti, nunc cum meus mihi non deest, tuus ne destituat. 

Quod ad diem praefinitum non veneris, expostulare tecum nec libet, nec iure me 
posse puto. Quid te retardarit equidem nescio. Hoc unum scio, quicquid fuit, 
legitimum quiddam et iustum fuisse, quare venire non potueris; nam voluisse 
nihil dubito. Neque enim ullam video causam cur istud fingere volueris. Et ea est 
generosissimae mentis tuae ingenua simplicitas, ut maxima etiam de causa 
mentiri nec scias si velis, nec velis si scias. Non est meum te vel hortari vel 
dehortari, immo dehortari potius. Quod tuae te res hortantur, id sequere. Nos ita te 
desideramus ut interim te tuis commodis inservire velimus. Si brevi venturus es 
gaudemus; sin qua res te retinet, modo incommodi nihil sit, ut hactenus fecimus, 
aequo te animo exspectabimus. 

Pecunias meas anulo tuo diligenter obsignatas mitte. Priori iam sum multis 
nominibus obaeratus; ministrat ille quidem tum benigne tum prompte. Verum 
quando ille humanissimi hominis officio functus est, par est nos invicem 
gratorum hominum munere fungi, et quam ille libenter dedit, tam nos libenter 
reddere. Ut rara supellectile, ita bonis amicis parcius utendum esse censeo. Si 
quid istic novatum est, facito me per literas certiorem. Bene vale. 


Oxoniae. 



VII. An Oxford Dinner Party 


(Erasmus Domino Ioanni Sixtino S.D.) 

Quam vellem nuper, ut exspectaram, ita nostro illi convivio interfuisses; vero 
inquam convivio, non symposio. Mihi quidem omnino nullum unquam fuit 
suavius, lautius, mellitius. Deerat nihil. Belli homunculi, tempus lectum, locus 
lectus, apparatus non neglectus. Iis lautitiis ut vel Epicurum ipsum, iis 
sermonibus conditum erat ut vel Pythagoram delectare posset. Homunculi non 
belli solum verum etiam bellissimi, et eiusmodi qui Academiam possent facere, 
non modo convivium. Quinam, inquies? Accipe, quo magis te doleas abfuisse. 
Primum Richardus prior, ille Charitum antistes; tum Theologus is, qui eodem die 
Latinam habuerat contionem, vir tum modestus tum eruditus; deinde Philippus 
ille tuus, homo lepidissimae festivitatis. Praesidebat Coletus veteris illius 
theologiae vindex atque assertor. Accumbebat dextra Prior, homo (ita me deus 
amet) non minus mirabili mixtura ex omnium literarum generibus omnibus, quam 
ex summa humanitate summaque item integritate conflatus. Ad laevam recentior 
ille Theologus, cui nos quidem laevum latus clausimus, ne poeta convivio deesset. 
Ex adverso Philippus, ne non adesset iurisperitus. Accumbit deinceps mixtum et 
sine nomine vulgus. 

His ordinibus ita digestis statim bellum oritur inter pocula, non tamen ex poculis 
neque poculentum. Cum variis de rebus parum conveniebat, tum de hac pugna 
erat acerrima. Dicebat Coletus Caym ea primum culpa Deum offendisse, quod 
tanquam conditoris benignitate diffisus suaeque nimium confisus industriae 
terram primus proscidisset, cum Abel sponte nascentibus contentus oves pavisset. 
Contra, nos pro se quisque niti, Theologus ille syllogismis, ego rhetoriis. Ne 
Hercules quidem contra duos, aiunt Graeci. At ille unus vincebat omnes; visus est 
sacro quodam furore debacchari ac nescio quid homine sublimius augustiusque 
prae se ferre. Aliud sonabat vox, aliud tuebantur oculi, alius vultus, alius 
aspectus, maiorque videri, afflatus est numine quando. 

Tandem cum et longius processisset disputatio, et esset quam ut convivio 
conveniret gravior atque severior, tum ego meis, hoc est poetae, partibus 
functurus, ut et eam contentionem discuterem et festiviore fabella prandium 
exhilararem, 'Res' inquam 'perantiqua est et ex vetustissimis auctoribus repetenda; 
de qua quid ipse in literis reppererim exponam, si prius detis fidem vos id quod 



sum narraturus pro fabula non habituros.' Ubi promiserant, 'Incidimus' inquam 
'olim in vetustissimum codicem, cuius et titulum et auctorem aetas aboleverat 
tineaeque bonis literis semper infestae deroserant. In eo unica tantum pagina nec 
erat carie vitiata nec a tineis aut soricibus arrosa, Musis credo quae sua sunt 
tutantibus. In ea me hac ipsa de re, de qua decernitis, legere memini aut veram 
aut, si vera non est, certe veri simillimam narrationem; quam si vultis recensebo.' 

Iubentibus illis 'Erat' inquam 'Caym ille homo quemadmodum industrius, ita 
famelicus et avidus. Is a parentibus persaepe audierat in viridario illo unde 
fuissent depulsi, segetes sua sponte provenire laetissimas spicis amplissimis, 
granis praegrandibus, culmis adeo proceris ut alnum nostratem aequarent; eis nec 
lolium nec spinam ullam aut carduum internasci. Haec cum ille probe meminisset 
videretque eam tellurem quam tum vexabat aratro, vix malignam minutamque 
frugem producere, dolum addidit industriae. Angelum illum paradisi custodem 
adiit, eumque veteratoriis technis adortus magnis promissis corrupit, ut sibi ex 
felicioribus illis segetibus vel paucula grana clam largiretur. Dicebat Deum iam 
olim huius rei securum ac neglegentem esse; tum si maxime rescisset, facile 
impune futurum, cum res esset nullius momenti, modo de pomis illis nihil 
attingeretur, de quibus solis fuisset interminatus Deus. 

' "Eia" inquit "ne ianitor sis nimium diligens. Quid si ingrata etiam est illi nimia 
tua sedulitas? Quid si falli etiam cupit, magisque illum hominum callida industria 
quam iners otium delectabit? An vero tu tibi isto munere magnopere places? Ex 
angelo carnificem te fecit, ut miseros nos et perditos crudelis arceres a patria; te 
foribus cum rhomphaea alligavit, cui muneri nos canes nuper coepimus addicere. 
Nos quidem sumus miserrimi, at tu mihi videris conditione non paulo afflictiore. 
Nos quidem paradiso caremus, quia pomum nimium dulce gustavimus. Tu ut 
inde nos arceas, pariter et coelo cares et paradiso; hoc miserior, quod nobis 
quidem huc atque illuc, quo fert animi libido, vagari liberum est. Habet et haec 
nostra regio, si nescis, quibus exsilium nostrum consolemur, nemora comis 
virentibus, mille arborum genera et quibus vixdum invenimus vocabula, 
fonticulos passim ex clivis, ex rupibus scaturientes; flumina limpidissimis aquis 
ripas herbidas lambentia, montes aerios, valles opacas, ditissima maria. Nec 
dubito quin in intimis illis suis visceribus claudat tellus aliquid bonarum 
mercium; quas ut eruam, scrutabor omnes eius venas, aut si mihi defuerit aetas, 
nepotes certe mei facient. Sunt et hic aurea mala, sunt fici pinguissimi, sunt 
frugum omniiuga genera. Multa adeo passim sponte nascuntur ut paradisum 




istum non magnopere desideremus, si liceat hic aeternum vivere. Infestamur 
morbis; et huic rei inveniet remedium humana industria. Video herbas mirum 
quiddam spirantes. Quid si et hic inveniatur aliqua quae vitam faciat 
immortalem? Nam scientia ista non video quid ad rem pertineat. Quid mihi cum 
his quae nihil ad me attinent? Quanquam in hac parte non cessabo, quando nihil 
est quod non expugnet pertinax industria. Ita nos pro uno hortulo mundum 
latissimum accepimus, tu utrinque exclusus nec paradiso frueris neque coelo 
neque terra, perpetuo his affixus foribus, rhomphaeam semper versans, quid nisi 
ut cum vento pugnes? Eia age, si sapis, tibi simul et nobis consule. Da quod sine 
tuo detrimento largiri potes, et accipe nostra vicissim quae tibi facimus 
communia. Miser fave miseris, exclusus exclusis, damnatis damnatior." 

'Persuasit pessimam causam vir pessimus, orator optimus. Paucula grana furtim 
accepta diligenter obruit, enata sunt non sine fenore, id fenus rursum terrae 
gremio commissum, iterumque atque iterum, aliud atque aliud. Nec saepius 
aestas recurrit, quam ille iam ingentem spatiosumque agrorum tractum hac 
semente occupavit. Quae res ubi evidentior esse coepisset quam ut superos latere 
posset, vehementer iratus Deus "Quantum intellego" inquit "iuvat hunc furem 
labor et sudor. Eum ego illi magnifice cumulabo." Simulque cum dicto 
confertissimum undique agmen immittit in segetem, formicarum, curculionum, 
bufonum, erucarum, murium, locustarum, scrofarum, avium aliarumque id genus 
pestium, quae segetem partim adhuc humo conditam, partim herbescentem, 
partim iam flavam, partim horreo compositam depascerentur. Accessit ingens ex 
coelo calamitas, grandinis et venti vis tanta ut quemis roboribus aequales culmi 
illi stipulae aridae in morem defringerentur. Angelus ille custos mutatus atque, 
quod hominibus faveret, humano corpori inclusus. Caym, cum Deum incensis 
frugibus placare studeret, nec fumus subvolaret, certam illius iram intellegens 
desperat.' 

Habes fabulam, Sixtine, inter pocula dictam atque inibi inter pocula natam, atque 
adeo ex ipsis, si libet, poculis, quam volui ad te perscribere; primum ne nihil 
scriberem, cum meas esse partes agnoscerem ut scriberem, quippe qui tuas literas 
posterior accepissem, deinde ne tu eius convivii tam lauti prorsus expers esses. 
Bene vale. Oxoniae. 



VIII. Learning in England 


(Erasmus Roterodamus Piscatori Agenti in Italia Anglo S.D.) 

Subverebar nonnihil ad te scribere, Roberte carissime, non quod metuerem ne 
quid de tuo in nos amore tanta temporum locorumque disiunctio detrivisset; sed 
quod in ea sis regione, ubi vel parietes sint tum eruditiores tum disertiores quam 
nostrates sunt homines; ut quod hic pulchre expolitum, elegans, venustum 
habetur, istic non rude, non sordidum, non insulsum videri non possit. Quare tua 
te exspectat prorsus Anglia non modo iureconsultissimum, verum etiam Latine 
Graeceque pariter loquacem. Me quoque iampridem istic videres, nisi Comes 
Montioius iam ad iter accinctum in Angliam suam abduxisset. Quo enim ego 
iuvenem tam humanum, tam benignum, tam amabilem non sequar? Sequar, ita 
me deus amet, vel ad inferos usque. Amplissime tu quidem mihi eum praedicaras 
graphiceque prorsus descripseras; at vincit cotidie, mihi crede, et tuam 
praedicationem et meam de se existimationem. 

Sed quid Anglia nostra te delectat, inquis? Si quid mihi est apud te fidei, mi 
Roberte, hanc mihi fidem habeas velim, nihil adhuc aeque placuisse. Coelum tum 
amoenissimum tum saluberrimum hic offendi; tantum autem humanitatis atque 
eruditionis, non illius protritae ac trivialis, sed reconditae, exactae, antiquae, 
Latinae Graecaeque, ut iam Italiam nisi visendi gratia haud multum desiderem. 
Coletum meum cum audio, Platonem ipsum mihi videor audire. In Grocino quis 
illum absolutum disciplinarum orbem non miretur? Linacri iudicio quid acutius, 
quid altius, quid emunctius? Thomae Mori ingenio quid unquam finxit natura vel 
mollius vel dulcius vel felicius? Iam quid ego reliquum catalogum recenseam? 
Mirum est dictu quam hic passim, quam dense veterum literarum seges 
efflorescat; quo magis debes reditum maturare. Comes ita te amat, ita meminit, ut 
de nullo loquatur saepius, de nullo libentius. Vale. 


Londini tumultuarie. Nonis Decembr. <1499> 



IX . A Journey to Paris 


(Erasmus Batto S.P.D.) 

Multis nominibus tibi gratias agere debeo, mi Batte, qui vigilias meas, hoc est 
opes, miseris, cum mature, quod non soles, tum optima fide, ut consuesti facere; 
denique per tabellionem non modo diligentem verum etiam facundum, ita ut mihi 
non illius labori modo verum etiam orationi fuerit referenda merces. Verum artem 
arte lusimus et iuxta vetus proverbium contra Cretensem Cretizavimus. 

Anglica fata Parisios usque nos sunt persecuta. En tibi alteram narro tragoediam 
priore etiam atrociorem! Pridie Calendas Februarias Ambianos pervenimus, bone 
deus, quam duro itinere! luno, opinor, aliqua rursus Aeolum in nos excitarat. Ego 
cum iam de via ita essem affectus ut morbum etiam metuerem, coepi de equis 
conducendis cogitare, non paulo praestare ratus corpusculo quam nummulis 
parcere. Et hic sunt ad perniciem secunda omnia. Dum diversorium solitum peto, 
obiter forte aedes praetereo quasdam equis locandis inscriptas. Ingredior, 
advocatur locator, homo effigie et habitu ita adamussim Mercurium referens ut 
mihi primo quoque congressu furis suspicionem dederit. Convenit de mercede. 
Conductis duobus equis iter sub vesperum ingredimur, comitante iuvene quodam, 
quem generum esse suum aiebat, qui iumenta domum referret. Postridie ad 
viculum quendam, cui divo Iuliano nomen est, perventum est et quidem multa 
adhuc luce, locum latrocinio destinatum. Ego ut pergeremus hortabar. Ille latronis 
discipulus causari, equos non esse supra vires defatigandos, satius esse illic 
pernoctare ac postridie id dispendii anticipata luce sarcire. Non repugnabam 
magnopere, nihil etiamdum sceleris suspicans. Iam propemodum cenaveramus, 
cum ministra iuvenem illum una nobis cum accumbentem a convivio sevocat, 
alteri equo nescio quid mali esse dictitans. Discedit adolescens sed eo vultu ut 
aliud nuntiatum intellegeres. Ego continuo puellam revocans, 'Heus' inquam 'filia, 
uter equorum male habet, meusne an huius?' Nam aderat Anglus itineris mei 
comes. 'Et quid tandem est mali?' Illa conscientiam constanter dissimulare non 
valens subrisit, et figmentum confessa venisse notum quendam aiebat, qui 
iuvenem ad colloquium evocasset. 

Nec ita multo post locator ipse, qui iugulos nostros victimae destinarat, 
cenaculum ingreditur. Nos admirari, rogare quidnam accidisset, quod tam 
inexspectatus atque improvisus adesset. Ait se rem adferre flebilem, filiam suam, 



eius iuvenis uxorem, ita ab equo calcibus percussam ut iam animam propemodum 
ageret; tumultuario itinere sese accurrisse, ut eum domum revocaret. Mihi iam 
tum commentum obolere coepit. Utriusque vultum et gestus curiosius observo. In 
locatore ilico inconstantiam quandam animadverto, in iuvene stuporem qui e 
regione accumbebat; ac mecum protinus Ciceronianum illud, Nisi fingeres, non 
sic ageres. Iam mihi nihil agendum putabam, nisi ut ab homine absolverer, 
quippe qui nihil usquam viderem quod non latrocinium saperet. Augebant 
anteacta suspicionem, quod cum Ambianis de mercede convenisset, ille data 
opera me rogavit quasnam esset pecunias accepturus. Subito aderant, nec scio 
unde emersissent, qui sermonibus adiuvabant fabulam. Mihi laudabant 
locatorem, gratulabantur de tali comite, me vicissim locatori commendabant. 
Rogabat semel atque iterum locator ecquem haberem postulatum, id est nomisma 
rarius. Nego mihi esse. Deprompsi scutatum unum atque alterum, qui tametsi 
satis probarentur, tamen blandius efflagitabat ut e multis quos habere me putabat, 
unum aliquem bellissimum darem. Est enim hoc huius sceleratissimae artis 
caput, explorare quantum quisque viator secum portet. Ostendebam quos tum 
habebam, e quibus ille bellissimum sibi retinuit. 

Accedebant ad maleficii coniecturam quaedam a iuvene in itinere dicta ac facta; 
quae consilio soceri de composito praeparata videri possent. E duobus equis alter 
erat ignavissimus, ut in fuga nihil futurum esset praesidii. Is cui ego insidebam, 
in collo vulnus ingens habebat adhuc unguentis oblitum. Non ita procul aberamus 
ab urbe, rogat iuvenis sibi liceat a tergo meo in lumbos equi conscendere, 
iumentum assuetum ferendis duobus, ne quid metuerem equo. 'Sero' inquit 
'exivimus, hoc celerius perveniemus.' Passus sum; oritur sermo variis de rebus. 

Sic loquitur de socero quasi non optime de illo sentiret. Est et hoc unum e 
latronum mysteriis. Interea crumena mea defluit in tergum, inerant autem octo 
ferme coronati aurei. Is reponit ad umbilicum. Rursum defluentem reponit, 
admonens ut crumena semper sit in oculis. Ego ridens 'Quorsum' inquam 'attinet 
servare vacuam?' Obscura iam nocte nemus quoddam emensi tandem in vicum 
quendam emersimus. Iuvenis circumspectans fingit se nescire ubinam locorum 
esset, ducit nos in aedes nescio quas. Iubeo ut iuvenis ipse se curet suo more, nos 
utrique ieiuni cubitum imus. Anglus hoc religioni dabat, ego valetudini; nam 
graviter e stomacho laborabam. Accedit mulier, nobis ut putabat altum 
dormientibus, multa cum ignoto illo, ut simulabat, iuvene familiarissime 
collocuta est. Tandem iuvene submonente reliquus sermo sibilis peractus est, ut 
exaudire non possem. 



Ante lucem extrudo eos ad iter. Toto itinere tracto iuvenem sane comiter. Ubi 
perventum est ad oppidum cui nomen Claro Monti, paro ingredi, non illic acturus 
noctem sed aurum commutaturus, ne quid ea res esset in mora in vico 
pernoctantibus. Dissuadet iuvenis, affirmans sibi satis esse monetae argenteae. 
Itaque ad laevam oppido relicto pergimus. Iam vico proximi cum essemus, forte 
praecesserat Anglus una cum iuvene, ego sequor, 


totus in illis. 


sicut meus est mos, nescio quid meditans nugarum et 


Interim imprudente me descenderat Anglus. Iuvenis adduxerat equum ad fores, 
ubi nunquam fuerat diversorium. Ubi sensi, demiror quid cogitet. Ille 
circumspectans negat se illic intra quatuordecim fuisse annos. Rogat quod mihi 
placeat diversorium. 'Quid si huc' inquit 'divertamus?' et ostendit domum 
destinatam. Non abnuo, memor quod illic olim sat commode acceptus fuissem, 
sed ignarus hospitem esse mutatum. Datur ex more cubiculum. Apponitur vinum, 
sed male respondens palato. Atqui vix eramus ingressi, cum video ignoto illi 
iuveni in culina vinum in vitro appositum, eo colore ut mihi gratularer. Hac igitur 
spe frustratus descendo, expostulo cum hospite; mutatur vinum. Haec iam tum 
mirabar magis quam habebam suspecta. 

Quare (ut ad intermissum narrationis ordinem redeam) iam certa suspicione 
latrocinii id agere coepi quo me cultro subducerem. 'Quid igitur' inquam 'tibi in 
animo est?' 'Ego' inquit 'fortasse vos Parisios deportabo, verum huic genero plane 
domum est recurrendum.' 'Immo' inquam 'commodius dabo consilium. Quando 
casus tam acerbus vobis accidit, ut tu filiam, hic uxorem prope perdiderit, illud 
vestra causa faciam. Habes a me scutatum sole insignem, restant passuum 
quatuordecim milia; diminue de ratione mercedis quantum de itinere superest, ac 
redite. Nos reliquum iter aut pedibus conficiemus aut equos mutabimus.' Caput 
quatiebat homo, deinde descendit, iuvene relicto mira latrocinii peritia ut quid 
nobis esset sententiae per hunc expiscaretur. Hic ego accito adolescente 'Heus,' 
inquam 'quaeso, verum dicas, quidnam de uxore tua, cedo?' Confessus est rem 
commenticiam, verum socero necessarium esse iter Parisios, ut creditum 
repeteret. 'Ne quid' inquit 'illius oratione commoveare. Quin vos cras summo 
diluculo equos conscendite, nos utrique consequamur.' 'Atqui non temere est' 
inquam 'quod nos tanto itinere tam repente assequitur, et quidem noctu, tum die 
tam sacro.' Erat enim postridie Virginis matris purgatio. 'Et quorsum' inquam 




'attinet tot concinnare mendacia?' Iussit me adolescens bono esse animo, se omnia 
ex mea facturos esse sententia. 'Quod si quid ille gravetur,' inquit 'ego non 
deseram te, donec mihi rumpatur cor'; atque haec vultu illo stupido. Ita 
adsimulabat sese, tanquam furtim mihi contra socerum studeret; deinde descendit 
et ille, quid nisi ut praeceptori suo rem renuntiaret. 

Interea solitudinem nactus Anglum rogo quid tandem ipsi videretur. Is praeter 
latrocinium paratum nihil se videre respondit. 'At quid' inquam 'consilii?' Iam nox 
erat profunda. Venit interea cauponaria lectos instratura; rogo ubinam essemus 
cubituri, lectum ostendit. 'Et ubi reliqui duo?' 'In altero' inquit 'hoc lecto'; qui 
communi cubiculo continebatur. Tum ego 'Est mihi' inquam 'quiddam nugarum 
transigendum cum hoc meo comite; sine nos in hoc cubiculo cubitare solos, 
dabitur merces utroque pro lecto.' Ibi venefica mulier et quid ageretur haud ignara 
primum suadere coepit ut una potius cubaremus; eos esse viros probos, nec 
causam esse quo minus illos in cubiculo dormire vellemus. Si quid inter nos 
haberemus communicandum, id sermone nostrate licere fieri; sin pecuniae nostrae 
timeremus, illis servandam committeremus, ovem (ut aiunt) lupo. Et ut malefica 
dignum erat, manifestaria vanitate reliqua cubicula iam hospitibus occupata 
ementiebatur, quando praeter nos nemo in iis aedibus erat hospes. Quid multa? 
Argumentis victa obstinate sese id facturam negabat. Iubeo fores igitur aperiat ac 
nos aliquo eiciat. Ne id quidem se facturam affirmat, descenditque irata ac 
submurmurans et homicidae illi rem omnem renuntiat, me de gradibus 
subauscultante. 

In Anglo nihil erat neque animi neque consilii neque linguae; nam Gallice prorsus 
nesciebat. Mihi primum illud visum est esse consultissimum, obice ferreo 
occludere cubiculi ostium, obiecto et ingenti scamno quemo. Verum id consilium 
mox displicuit reputanti nos in tam vastis aedibus solos obiici pluribus; et iam 
multa nox erat, nec usquam vociferatio potuisset exaudiri, nisi qua parte 
cubiculum spectabat viam publicam: at illic obstabat templum monasterii 
cuiusdam. Interea dum circumspicio melius aliquod consilium, nec satis occurrit, 
puella pulsat fores. Ego clanculum submoto scamno rogo quid velit. Respondit 
nescio quid se adferre, sed voce alacri. Aperio fores, blandior et adludo puellae, 
quo metum dissimulem. Sedemus interim tanquam duae victimae mactatorem 
exspectantes. Convenit tamen inter nos ut otiose sobrieque fabularemur ad ignem 
absque potatione, donec indusiati caligatique vicissim dormiremus ac 
vigilaremus. Paulo post ingreditur bonus ille vir, tanquam omnium rerum ignarus; 



observo hominem oculis diligenter. Quo fixius contemplor, eo certius latronem 
video; qui cum tandem se una cum suo tirone lecto composuisset, consequimur et 
nos, nec ea nocte quicquam sensimus, nisi quod experrectus Anglus gladium, 
quem ad pulvinum locaverat, longe amotum in extremum usque cubiculi angulum 
repperit. Nam duobus nobis unicus duntaxat erat ensis ac chirotheca loricata; haec 
erat nostra panoplia. 

Ego multo ante diluculum consurgo, fenestras ac fores cubiculi aperio. Iam 
lucescere clamo, strepo, familiares expergefacio. Dum finem non facio, ibi latro 
voce quam diceres esse non somnolenti, 'Quid paras?' inquit. 'Vixdum est hora 
noctis undecima.' Ego contra clamo coelum esse densissimis obductum nebulis, 
mox clarum diem emicaturum. Quid multis? Adfertur lucerna. Interea ut 
observarem quid ageretur in inferioribus aedibus, decurro; obambulans ac 
circumspectans offendo latronum equos stantes ephippiis impositis, quomodo 
necesse erat eos totam stetisse noctem, cum praeter modo excitatam puellam 
nemo non esset in stratis. Tandem surgunt et nostri carnifices. Ibi res quaepiam 
incommoda, ut videbatur, nobis saluti fuit. Nihil enim latronem illum exciverat, 
nisi quod nos quam pecuniosissimos esse existimaret; at haec una res illi fidem 
facere potuit nos tenui pecunia esse. Minusculum erat argenteae pecuniae quam 
ut cauponi pro cena atque equis omnium satisfacere possem. Aut igitur ille 
aureum mutaret iussi, aut locator meo nomine quinque duodenarios (tantum enim 
deerat) redderet, apud divum Dionysium a me recepturus. Cauponaria neque sibi 
lances domi, neque qui mutaret aurum esse iurabat. Latro ille ait se ea quidem 
lege facturum, si sibi aureum pignoris loco tradidissem; hortabatur impendio id ut 
facerem cauponaria, mulier ut scelesta, ita et impudens et stulta; inde multa ac 
longa inter nos rixa. Poscebam mihi fores aperiret, me ipsum mutandi auri causa 
monasterii Priorem, quod e regione est, aditurum; illa negabat. 

Rixatum est ad lucem usque. Tandem iussi sumus aurum quod mutatum vellemus 
proferre; protuli. Ibi alii nummo pondus deerat, alius adulterina materia dicebatur, 
alius parum solidus; hoc nimirum consilio, ut si quid reconditi esset auri, id 
proferre cogeremur. Ego cum sancte adiurassem mihi praeter eos nullos esse 
aureos, 'At comitem' inquit 'quin tu suos proferre iubes? Video enim illum belle 
esse nummatum'; idque iam blandius coepit poscere. Ego vero vultu et voce, ita ut 
solent et vera et ex animo loquentes, nihil comiti praeter syngrapham esse deiero. 
Profertur denique libripens, prodit et caupo; ibi libratum est sesquihoram, nec 
aureus erat cui non aliquid scrupulorum deesset. In aliis deerat ponderi, in aliis 



causabantur materiam. Animadverti tandem et lancibus subesse fraudem et 
ponderi. Et forte fortuna id quod erat gravius manu corripio, caupone tum 
imprudente. Reliquum erat ut altero ponderaret, et repente utraque lance aureus 
praeponderabat. In utramque lancem translatus erat, eam inclinabat. Erat enim 
nummus pervetustus, cui supererat ultra legitimum pondus; ut in his decrescunt 
omnia. 

Iam iugulis nostris utcunque consultum erat, nihilque agebatur nisi ut lucelli 
aliquid per calumniam abraderent. Tum latro ille spe propemodum frustratus sua, 
vel quod parum magnifice nos nummatos intellegeret, vel quod se iam in certam 
suspicionem nobis venisse videret meque nonnihil etiam minitantem, denique 
quod iam multus esset dies, cauponem sibi nimis quam familiarem a nobis 
sevocat. Aureum inter sese mutant, pro cena et equis retinent quantum libuit. 
Accepi viginti tres denarios, equidem laetus: tum metu, quantum mea fert 
simplicitas, dissimulato, 'Quin' inquam 'iam equos conscendimus?' Stabat 
etiamdum otiosus locator ille. 'Quid tibi' inquam 'in animo est? Cur non hinc 
fugimus? An ire ne nunc quidem paratus es?' 'Non sum,' inquit 'nisi universam 
summam reddideris.' 'Et quantum tandem poscis?' inquam. Poscit 
impudentissime quantum libitum erat, et quantum poscere conveniebat 
impudentis simum latronem. 'Duc igitur' inquam 'ita ut recepisti me Parisios, 
atque illic ratione inita quod tuum erit accipies.' At ille 'Quid' inquit 'mihi Parisiis 
des, qui hic etiam mecum pugnas?' Sapiebat, non passus est se e suo latrocinio 
extrahi; nam a me quidem ista fingebantur, quippe cui nihil minus fuerit in animo 
quam cum carnificibus illis itineri me committere. Paulisper rixatus, cum ille nihil 
se commoveret, ad sacrum me ire fingo; verum recta transmisso flumine Parisios 
peto, nec prius latronis sicam timere desivimus, quam Dionysius nos moenibus 
suis exciperet. Postridie Calendas Februarias Lutetiam pervenimus, itinere vexati, 
exhausti pecuniis. 


X . Erasmus Renders Account of Himself to Colet 

(Erasmus Ioanni Coleto S.P.D.) 


Si vel amicitia nostra, doctissime Colete, vulgaribus causis coiisset, vel tui mores 
quicquam unquam vulgi sapuisse visi essent, vererer equidem nonnihil, ne ea tam 



longa tamque diuturna locorum ac temporum seiunctione, si non interisset, certe 
refrixisset. Nunc quoniam te mihi doctrinae cuiusdam singularis admiratio 
amorque pietatis, me tibi spes fortasse nonnulla vel opinio potius harum rerum 
conciliavit, non puto metuendum esse, quod vulgo videmus accidere, ne ideo 
desierim esse in animo quod absim ab oculis. Quod autem compluribus iam annis 
nihil a Coleto redditur literarum, vel occupationes tuas, vel quod certum non 
scires ubi locorum agerem, denique quidvis potius in causa fuisse mihi 
persuaserim quam oblivionem amiculi. Sed ut de silentio nec debeo nec velim 
expostulare tecum, ita maiorem in modum te oro obsecroque ut posthac tantillum 
otii suffureris studiis negotiisque tuis, quo me nonnunquam literis tuis compelles. 
Miror nihil dum tuarum commentationum in Paulum atque in Evangelia prodiisse 
in lucem. Equidem non ignoro tuam modestiam; verum ista quoque tibi aliquando 
vincenda et publicae utilitatis respectu excutienda. De Doctoris titulo ac 
Decanatus honore neque non aliis quibusdam ornamentis quae tuis virtutibus 
ultro delata esse audio, non tam tibi gratulor, quem certo scio nihil inde sibi 
praeter laborem vindicaturum, quam iis quibus tu ista gesturus es, quam ipsis 
honoribus, qui tum demum hoc nomine digni videntur, cum inciderint in 
promerentem neque tamen ambientem. 

Dici non queat, optime Colete, quam velis equisque properem ad sacras literas, 
quam omnia mihi fastidio sint quae illinc aut avocant aut etiam remorantur. Sed 
fortunae iniquitas, quae me perpetuo eodem aspicit vultu, fuit in causa quo minus 
me quiverim ab his tricis expedire. Hoc itaque animo me in Galliam recepi, ut eas 
si nequeam absolvere, certe quocunque modo abiiciam. Deinde liber ac toto 
pectore divinas literas aggrediar, in his reliquam omnem aetatem insumpturus. 
Quanquam ante triennium ausus sum nescio quid in epistolam Pauli ad Romanos, 
absolvique uno quasi impetu quatuor volumina; progressurus, ni me quaedam 
avocassent: quorum illud praecipuum, quod passim Graeca desiderarem. Itaque 
iam triennium ferme literae Graecae me totum possident, neque mihi videor 
operam omnino lusisse. Coeperam et Hebraicas attingere, verum peregrinitate 
sermonis deterritus, simul quod nec aetas nec ingenium hominis pluribus rebus 
pariter sufficit, destiti. Origenis operum bonam partem evolvi; quo praeceptore 
mihi videor non nullum fecisse operae pretium. Aperit enim quasi fontes 
quosdam et rationes indicat artis theologicae. 

Mitto ad te munusculum literarium, Lucubratiunculas aliquot meas; in quibus est 
et concertatio illa De reformidatione Christi, qua quondam in Anglia sumus 



conflictati; quanquam adeo mutata ut vix agnoscas. Praeterea, quae tu 
responderas quaeque ipse rettuleram, non quibant inveniri. Enchiridion non ad 
ostentationem ingenii aut eloquentiae conscripsi, verum ad hoc solum, ut mederer 
errori vulgo religionem constituentium in caerimoniis et observationibus rerum 
corporalium, ea quae ad pietatem pertinent, mire neglegentium. Conatus autem 
sum velut artificium quoddam pietatis tradere, more eorum qui de disciplinis 
certas rationes conscripsere; reliqua omnia paene alieno scripsi stomacho: quod 
laboris datum est animo Batti mei et affectibus Annae Principis Verianae. A 
Panegyrico sic abhorrebam, ut non meminerim quicquam fecisse me magis 
reluctante animo. Videbam enim genus hoc citra adulationem tractari non posse. 
Ego tamen novo sum usus artificio, ut et in adulando sim liberrimus et in libertate 
adulantissimus. 

Si quid tuarum lucubrationum voles excudi formulis, exemplar tantum mittito; 
reliquum a me curabitur, ut emendatissime excudatur. Et scripsi nuper, et 
meministi opinor, de centum Adagiorum libris nostro sumptu in Angliam 
transmissis, idque ante triennium. Scripserat mihi Grocinus se summa fide 
summaque diligentia curaturum ut ex animi mei sententia distraherentur. Neque 
dubito quin promissa praestiterit, ut est vir omnium quos alit Britannia 
integerrimus optimusque. Dignaberis igitur et ipse hac in re operam tuam mihi 
commodare, admonendo atque exstimulando eos per quos putabis negotium 
oportere confici. Neque enim dubitandum quin tanto spatio divenditi sint libri, et 
necesse est pecuniam ad aliquos pervenisse; quae mihi in praesenti sic usui futura 
est ut nunquam aeque. Quavis enim ratione mihi est elaborandum ut menses 
aliquot totus mihi vivam, quo me aliquando ab iis extricem quae in literis profanis 
institui; id quod hac hieme sperabam futurum, nisi me tam multae spes 
elusissent. Neque admodum magna pecunia redimi poterit haec libertas, nimirum 
paucorum mensium. 

Quare te obsecro ut me ad sacra studia vehementer anhelantem, quoad potes, 
adiuves, atque ab iis literis, quae mihi iam dulces esse desierunt, asseras. Non 
mihi rogandus est Comes meus, Guilielmus Montioius; tamen neque ab re neque 
absurde facturus videatur, si sua benignitate nonnihil adiuverit me, vel quod sic 
semper favit studiis meis, vel quod argumentum est ipso auctore susceptum 
ipsiusque inscriptum nomini, nempe Adagiorum. Poenitet enim prioris editionis, 
vel quod typographorum culpa sic est mendosa, ut studio depravata videatur; vel 
quod instigantibus quibusdam praecipitavi opus, quod mihi nunc demum ieiunum 



atque inops videri coepit, posteaquam Graecos evolvi auctores. Decretum est 
igitur altera editione et meam et chalcographorum culpam sarcire, simulque 
studiosis utilissimo argumento consulere. Quanquam autem interim rem tracto 
fortassis humiliorem, tamen dum in Graecorum hortis versor, multa obiter 
decerpo, in posterum usui futura etiam sacris in literis. Nam hoc unum expertus 
video, nullis in literis nos esse aliquid sine Graecitate. Aliud enim est coniicere, 
aliud iudicare, aliud tuis, aliud alienis oculis credere. En quo crevit epistola: 
verum sic loquacem amor, non vitium, facit. Vale, doctissime atque optime 
Colete. Sixtino nostro quid acciderit cupio cognoscere; tum quid rerum agat 
dominus Prior Richardus Charnocus, animus tuus. Quo certius ad me perferantur 
ea quae scripturus missurusve es, iubebis reddi magistro Christophoro Fischero 
tui amantissimo, omniumque literatorum fautori summo, in cuius familia 
diversor. 

Lutetiae. Anno M.D.IIII. 


XI. A Visit to Lambeth 

Annis aliquot ante quam Italiam adii, exercendae Graecitatis causa, quando non 
erat praeceptorum copia, verteram Hecubam Euripidis, tum agens Lovanii. Ad id 
audendum provocarat F. Philelphus, qui primam eius fabulae s cenam vertit in 
oratione quadam funebri, parum ut tum mihi visum est feliciter. Porro cum 
stimulos adderet tum hospes meus Ioannes Paludanus, eius Academiae rhetor, vir 
si quis alius exacto iudicio, perrexi quo coeperam. Deinde ubi literis ac montibus, 
quod aiunt, aureis amicorum pellectus redieram in Angliam, addidi praefationem 
et carmen iambicum plus quam extemporarium, cum forte vacaret membrana, 
atque auctoribus eruditis amicis sed praecipue Guilhelmo Grocino, qui tum inter 
multos Britanniae doctos primam laudem tenebat, obtuli libellum dicatum 
reverendissimo praesuli Guilhelmo archiepiscopo Cantuariensi, totius Angliae 
primati et eius regni Cancellario, hoc est iudici summo. Hoc erat tum notitiae 
nostrae felix auspicium. Is cum me paucis salutasset ante prandium, hominem 
minime multiloquum aut ambitiosum, rursus a prandio paucis confabulatus, ut est 
et ipse moribus minime molestis, dimisit cum honorario munere, quod suo more 
solus soli dedit, ne vel pudore vel invidia gravaret accipientem: id actum est 
Lambethae. Dum ab hoc redimus cymba vecti, quemadmodum illic mos est, inter 



navigandum rogat me Grocinus quantum accepissem muneris; dico summam 
immensam, ludens. Cum ille rideret, quaero causam risus, et an non crederet 
Praesulis animum esse talem, qui tantum dare vellet; aut fortunam esse talem ut 
tantam benignitatem ferre non posset; aut opus non esse dignum aliquo magnifico 
munere. Tandem edito muneris modo, cum ludens rogarem cur tantillum dedisset, 
urgenti respondit, nihil horum esse, sed obstitisse suspicionem, ne forte idem 
operis alibi dedicassem alteri. Eam vocem admiratus, cum rogarem unde nam ea 
suspicio venisset homini in mentem, ridens 'Quia sic' inquit 'soletis vos'; 
significans id solere fieri a nostrae farinae hominibus. Hic aculeus cum inhaereret 
animo meo rudi talium dicteriorum, simulatque me Lutetiam receperam, inde 
petiturus Italiam, librum Badio tradidi formulis excudendum, adiecta Iphigenia 
Aulidensi, quam fusius ac liberius verteram agens in Anglia; et cum unam 
duntaxat obtulissem Praesuli, utramque dicavi eidem. Sic ultus sum Grocini 
dictum, cum interim non haberem in animo revisere Britanniam, nec de repetendo 
Archiepiscopo cogitarem: tanta tum erat in tam tenui fortuna superbia. 


XII. A Letter to Aldus 

(Aldo Manutio Romano Erasmus Roterodamus S.P.D.) 

Illud apud me saepenumero optavi, doctissime Manuti, ut quantum lucis 
attulisses utrique literaturae, non solum arte tua formulis que longe nitidissimis, 
verum etiam ingenio doctrinaque neutiquam triviali, tantundem emolumenti illa 
tibi vicissim rettulisset. Nam quantum ad famam attinet, dubium non est quin in 
omnem usque posteritatem Aldus Manutius volitaturus sit per omnium ora, 
quicunque literarum sacris sunt initiati. Erit autem memoria tua, quemadmodum 
nunc est fama, non illustris modo sed favorabilis quoque et amanda; propterea 
quod (ut audio) restituendis propagandisque bonis auctoribus das operam, summa 
quidem cura, at non pari lucro, planeque Herculis exemplo laboribus exerceris, 
pulcherrimis quidem illis et immortalem gloriam allaturis aliquando, verum aliis 
interim frugiferis magis quam tibi. Audio Platonem Graecanicis abs te formulis 
excudi, quem docti plerique iam vehementer exspectant. Quos auctores medicinae 
impresseris cupio cognoscere. Atque utinam Paulum Aeginetam nobis dones. 
Demiror quid obstiterit quo minus Novum Testamentum iampridem evulgaris, 
opus (ni fallit coniectura) etiam vulgo placiturum, maxime nostro, id est 




Theologorum, ordini. 


Mitto ad te duas Tragoedias a me versas magna quidem audacia, ceterum satisne 
feliciter ipse iudicabis. Tornas Linacer, Gulielmus Grocinus, Gulielmus 
Latimerus, Cutbertus Tunstallus, tui quoque amici, non tantum mei, magnopere 
probarunt; quos ipse nosti doctiores esse quam ut iudicio fallantur, sinceriores 
quam ut amico velint adulari, nisi si quid amore nostri caecutiunt; neque damnant 
conatum meum Itali quibus adhuc ostendi. Badius impressit sibi sat feliciter, ut 
scribit; nam ex animi sententia divendidit exemplaria iam omnia. Verum non 
satis consultum est famae meae, usque adeo mendis scatent omnia; atque offert 
quidem ille operam suam ut superiorem editionem posteriore resarciat. Sed vereor 
ne iuxta Sophocleum adagium malum malo sarciat. Existimarim lucubrationes 
meas immortalitate donatas, si tuis excusae formulis in lucem exierint, maxime 
minutioribus illis omnium nitidissimis. Ita fiet ut volumen sit perpusillum, et 
exiguo sumptu res conficiatur. Quod si tibi videbitur commodum negotium 
suscipere, ego exemplar emendatum quod mitto per hunc iuvenem gratis 
suppeditabo, nisi paucula volumina mittere volueris amicis donanda. 

Neque ego vererer rem meo sumptu meoque periculo moliri, nisi mihi esset intra 
paucos menses Italia relinquenda. Quare pervelim rem quamprimum absolvi. Est 
autem vix decem dierum negotium. Quod si modis omnibus postulas ut centum 
aut ducenta volumina ad me recipiam, tametsi non solet mihi admodum propitius 
esse Mercurius et incommodissimum erit sarcinam transportari, tamen ne id 
quidem gravabor, modo tu aequum praescribas pretium. Vale, doctissime Alde, et 
Erasmum in eorum numero ponito qui tibi ex animo bene cupiunt. 

Si quid est in officina tua non usitatorum auctorum, gratum facies si indicabis; 
nam docti illi Britanni hoc mihi negotii dederunt uti pervestigarem. Si de 
imprimendis Tragoediis res animo tuo non sedet omnino, reddes exemplar huic 
ipsi qui attulit ad me referendum. Bononiae. V. Cal. Novembr. 

Aldo Manutio Romano, viro undecunque doctissimo. Venetiis. 




XIII. An Interview with Grimani 


(Erasmus Roterodamus Augustino Eugubino, Cancellario Regularium Sancti 
Augustini, Ordinis Sancti Salvatoris S.) 

Et animum istum et fortunam gratulor, Augustine doctissime, non tibi modo sed 
et sacrarum literarum studiosis. Quos oportet omnes, si grati esse volunt, bene 
precari manibus incomparabilis viri Dominici Grymani, qui pulcherrimum hoc 
propositum et animo concepit et constanter perfecit, ut bibliothecam optimis 
quibusque libris diversarum linguarum instructam non mediocribus impendiis 
pararit, suique monumentum reliquerit: qui non video quo speciosiore titulo 
memoriam suae gentis posteritati valuerit commendare. Cum agerem Romae, 
semel atque iterum ab illo ad colloquium invitatus, ut tum abhorrebam a cultu 
magnatum, tandem illius palatium adii, pudore magis quam ex animo. Nec in 
area nec in vestibulo ulla hominis musca apparebat. Erat tum tempus 
pomeridianum. Equum tradidi famulo et ascendi solus. Venio ad primum atrium, 
neminem video: ad secundum ac tertium, tantundem: nullum ostium occlusum 
repperi. Mecum demirans solitudinem, ad extremum venio: illic unum tantum 
reperio, Graeculum ut opinor medicum, tonso capite, custodem ostii patentis. 
Rogo quid ageret Cardinalis. Ait intus cum aliquot generosis confabulari. Cum 
nihil adderem, rogat quid vellem. 'Salutare,' inquam, 'si commodum esset. Nunc 
quia non vacat, alias revisam.' Dum abiturus paulisper per fenestram loci situm 
prospicio, redit ad me Graecus, percontans num quid velim renuntiari Cardinali. 
'Nihil' inquam 'opus interpellare illius colloquium, sed brevi rediturus sum.' 
Tandem sciscitanti nomen edo. Eo audito, me non sentiente se proripuit intro, 
moxque egressus iubet ne quo abeam, ac protinus accersor. Venientem excipit 
non ut cardinalis — et talis cardinalis — extremae sortis homunculum, sed ut 
collegam. Posita est sella, collocuti sumus plus quam duas horas, nec interim 
licuit manum admovere pileo. Prodigiosam in tanto rerum fastigio comitatem! 

Inter plurima quae de studiis eruditissime disseruit, satis indicans iam tum sibi 
fuisse in animo quod nunc de bibliotheca factum accipio, incipit hortari me ne 
Romam ingeniorum altricem relinquerem. Invitat ad domus suae contubernium et 
fortunarum omnium communionem, illud addens, coelum Romanum ut humidum 
et calidum meo corpusculo convenire, praecipueque eam urbis partem in qua 
palatium habebat, olim a pontifice quodam exstructum, qui locum eum ut 
omnium saluberrimum delegisset. 



Post multos sermones ultro citroque habitos, accersit nepotem suum iam tum 
archiepiscopum, adolescentem divina quadam indole praeditum. Conantem 
assurgere vetuit, 'Decet' inquiens 'discipulum coram praeceptore stare.' Tandem 
ostendit bibliothecam libris multarum linguarum refertam. Quem virum si mihi 
contigisset temporius nosse, nunquam Urbem eram relicturus; quam longe supra 
meritum meum repperi faventem. Sed iam abire statueram, eoque res processerat 
ut mihi vix integrum esset ibi manere. Cum dixissem me accitum ab Angliae 
rege, desiit urgere: tamen hoc iterum atque iterum oravit, ne suspicarer ea quae 
promitteret non ex animo proficisci, neve ipsum ex vulgarium aulicorum moribus 
aestimarem. Aegre me dimisit a colloquio, sed cum abire gestientem diutius 
remorari nollet, illud extremis verbis a me stipulatus est, ut ipsum adhuc semel 
inviserem, priusquam Urbe excederem. Non redii infelix, ne hominis facundia 
victus mutarem sententiam. Nunquam mihi mens aeque fuit laeva. Sed quid agas 
cum urgent fata? 


XIV . A Conversation at Cambridge 

Venit in mentem quiddam quod ridebis, scio. Cum inter magistros aliquot 
proponerem de hypodidascalo, quidam non infimae opinionis subridens, 'Quis' 
inquit 'sustineat in ea schola vitam agere inter pueros, qui possit ubivis 
quomodocunque vivere?' Respondi modestius, hoc munus mihi videri vel in 
primis honestum, bonis moribus ac literis instituere iuventutem, neque Christum 
eam aetatem contempsisse, et in nullam rectius collocare beneficium, et nusquam 
exspectari fructum uberiorem, utpote cum illa sit seges ac silva reipublicae. 
Addidi, si qui sint homines vere pii, eos in hac esse sententia ut putent sese nullo 
officio magis demereri Deum quam si pueros trahant ad Christum. Atque is 
corrugato naso subsannans, 'Si quis' inquit 'velit omnino servire Christo, 
ingrediatur monasterium ac religionem.' Respondi Paulum in caritatis officiis 
ponere veram religionem; caritatem autem in hoc esse, ut proximis quam maxime 
prosimus. Reiecit hoc tanquam imperite dictum. 'Ecce,' inquit, 'nos reliquimus 
omnia; in hoc est perfectio.' 'Non reliquit' inquam 'omnia qui, cum possit plurimis 
prodesse labore suo, detractat officium quod humilius habeatur.' Atque ita, ne lis 
oreretur, hominem dimisi. Vale. 


Cantabrigiae postridie Simonis et Iudae. 



XV . An Encounter with Canossa 


Decrevisti, ut video, Canossae nomen immortalitati consecrare. Ante complures 
annos novi hominem in Anglia, sed ignotum notus. Rumor erat tum illuc venisse 
legatum Pontificium Cardinalem, sed cultu profano. Invitarat me Andreas 
Ammonius ad prandium. Veni nihil suspicans insidiarum; amabam enim 
hominem familiariter. Apud eum repperi quendam veste oblonga, sed capillis in 
reticulum collectis, unico tantum famulo. Multa fabulatus sum cum Andrea, nihil 
omnino suspicans de Canossa. Admirabar tamen hominis militarem ferociam, 
itaque Graece percontatus sum Andream quisnam adesset. Is respondit, 
'Negotiator quidam egregius.' Atque ego contra, 'Talis quidem videtur,' et 
persuasus esse negotiatorem plane neglexi hominem. Accubitum est. Canossa 
praesedit, ego proximus. Toto convivio cum Andrea familiariter ex more fabulas 
miscui, non dissimulans negotiatoris contemptum. Tandem percontatus sum 
Andream num verus esset rumor venisse legatum qui iussu Leonis decimi 
dissidium inter Galliarum et Angliae reges componeret; annuebat. 'Summus' 
inquam 'Pontifex non eget meis consiliis; si tamen hic me adhibuisset, aliud 
suasissem.' 'Quid?' inquit Ammonius. 'Non expediebat' inquam 'fieri mentionem 
pacis.' 'Quamobrem?' 'Quoniam pax' inquam 'subito coiri non potest. Atque 
interea dum monarchae tractant de conditionibus, milites ad odorem pacis peiora 
moliuntur quam in bello. Per indutias autem subito cohibentur militum manus. 
Indutias autem praescriberem trium annorum, quo liceret commode de duraturi 
foederis legibus dispicere.' Approbavit Andreas et 'Hoc,' inquit, 'opinor, agit hic 
legatus.' His ita dissertis redii ad id quod Ammnonius non responderat liquido. 
'Estne' inquam 'cardinalis?' 'Unde' inquit 'tibi istuc in mentem venit?' 'Quoniam' 
inquam 'hoc narrant Itali.' 'Et illi' inquit 'unde norunt?' 'Hic' inquam 'te novi. Si 
post annos aliquot te videam in Brabantia, quaeras unde te agnoscerem?' 
Subriserunt inter sese, me ne tantulum quidem etiam suspicante. Mox urgebam 
num revera esset cardinalis. Tergiversatus est Ammonius. Tandem 'Est' inquit 
'animo cardinalitio.' Hic ego suaviter arridens 'Istuc aliquid est,' inquam 'gerere 
animum cardinalitium.' 

Haec aliaque multa Canossa audivit tacitus. Tandem dixit nescio quid Italice. 

Mox admiscuit voces Latinas, sed sic ut posses negotiatorem ingeniosum 
agnoscere. Cum nihil responderem, ad me versus dixit: 'Demiror te in hac barbara 
natione velle vivere, nisi forte hic mavis esse solus quam Romae primus.' Hanc 
argutiam demiratus in negotiatore, respondi me vivere in ea regione quae 



plurimos haberet insigniter doctos, inter quos mihi satis esset ultimum tenere 
locum, cum Romae nullo in numero futurus essem. Haec aliaque dixi, nonnihil 
iratus negotiatori. Puto mihi tunc genium aliquem bonum adfuisse; alioqui in 
summum discrimen me pertraxerat Ammonius, qui non ignorabat quanta libertate 
soleam apud amicos effutire quicquid in buccam venerit. 

Surreximus. Andreas et ego diutius ambulavimus in horto qui aedes dirimit, ac 
post diutinam confabulationem officii causa produxit ad ostium terrestre (nam ea 
pars domus in qua pransi fueramus, spectat flumen Thamisin); malebam enim 
redire pedibus quam cymba. Post aliquot dies cum redissemus in colloquium, 
aperit Andreas fabulae scenam, ac mecum sedulo agit ut Canossam comiter in 
Italiam, plurima testificans quam ille de me magnifice tum loqueretur tum 
sentiret. Sed surdo canebat fabulam. At interim parum amice factum est ab 
Ammonio, qui non ignorabat linguae meae loquacitatem. Poteram aliquid vel in 
Pontificem vel in legatum effutire, quod mihi post fraudi fuisset. 


XVI. Erasmus' Apologia Pro Vita Sua 

(Reverendo Patri Servatio Erasmus S.P.) 

Humanissime pater, literae tuae per plurimorum iactatae manus tandem ad me 
quoque pervenerunt iam Angliam egressum; quae mihi sane voluptatem 
incredibilem attulerunt, quod veterem illum tuum in me animum adhuc spirant. 
Paucis autem respondeo, utpote ex itinere iam scribens, et ad ea potissimum quae 
tu scribis ad rem maxime pertinere. Tam varia est hominum sententia, et suus 
cuique avium cantus, ut omnibus satisfieri non possit. Ego certe hoc sum animo, 
ut quod sit factu optimum sequi velim; testis est mihi Deus. Nam si quid olim 
iuveniliter sensi, id partim aetas, partim rerum correxit usus. Nunquam mihi fuit 
consilium vel vitae genus vel cultum mutare, non quod probarem, sed ne cui 
scandalo essem. Scis enim me ad vitae genus tutorum pertinacia et aliorum 
improbis hortatibus adactum esse magis quam inductum; tum Cornelii Woerdeni 
conviciis et pudore quodam puerili fuisse retentum, cum intellegerem mihi hoc 
vitae genus haudquaquam aptum esse; nam non omnibus congruunt omnia. 
Ieiuniorum semper impatiens fui, idque peculiari quadam corporis ratione. Semel 
excitatus e somno nunquam potui redormiscere nisi post horas aliquot. Ad literas 



tantum rapiebatur animus, quarum istic nullus usus, adeo ut non dubitem quin si 
in liberum aliquod vitae genus incidissem, non solum inter felices verum etiam 
inter bonos potuissem numerari. 

Itaque cum intellegerem me nequaquam esse idoneum isti generi vitae, et 
coactum non sponte suscepisse, tamen quia receptum est publica nostri seculi 
opinione piaculum esse a semel suscepto vitae genere desciscere, decreveram et 
hanc infelicitatis meae partem fortiter perpeti. Scis enim me multis in rebus 
infortunatum esse. At hoc unum ceteris omnibus gravius semper duxi, quod in 
huiusmodi vitae genus detrusus essem, a quo cum animo tum corpore essem 
alienissimus: animo, quod a caerimoniis abhorrerem et libertatis amans essem; 
corpore, quod etiamsi maxime placuisset vitae institutum, corporis natura non 
ferebat eiusmodi labores. At obiiciet mihi aliquis annum probationis (ut vocant) et 
aetatem maturam. Ridiculum. Quasi quis postulet ut puer anno decimo septimo, 
maxime in literis educatus, norit se ipsum, quod magnum est etiam in sene, aut 
anno uno id discere potuerit quod multi cani nondum intellegunt. Quanquam ipse 
nunquam probavi, et gustatum iam multo minus, sed iis quas dixi rationibus sum 
irretitus; tametsi fateor eum qui vere sit bonus, in quovis vitae genere bene 
victurum. Neque diffiteor me ad magna vitia fuisse propensum, non tamen usque 
adeo corrupta natura quin si commodus accessisset gubernator et vere 
Christianus, potuissem ad bonam duci frugem. 

Hoc igitur interim spectavi, in quo vitae genere minime malus essem, atque id 
sane me assecutum puto. Vixi interim inter sobrios, vixi in studiis literarum, quae 
me a multis vitiis avocaverunt. Licuit consuetudinem habere cum viris vere 
Christum sapientibus, quorum colloquio factus sum melior. Nihil enim iam iacto 
de libris meis, quos fortasse vos contemnitis. At multi fatentur se redditos eorum 
lectione non solum eruditiores verum etiam meliores. Pecuniae studium nunquam 
me attigit. Famae gloria nec tantillum tangor. Voluptatibus, etsi quondam fui 
inclinatus, nunquam servivi. Crapulam et ebrietatem semper horrui fugique. 
Quoties autem cogitabam de repetendo vestro contubernio, succurrebat invidia 
multorum, contemptus omnium, colloquia quam frigida, quam inepta, quam non 
sapientia Christum, convivia quam laica; denique tota vitae ratio, cui si detraxeris 
caerimonias, non video quid relinquas expetendum. Postremo succurrebat 
corporis imbecillitas, quae iam aetate et morbis ac laboribus aucta est; quae facit 
ut nec vobis satisfacturus essem et me ipsum occiderem. Iam annis aliquot 
obnoxius sum calculo, gravi sane malo et capitali. Iam annis aliquot nihil bibo 



nisi vinum, neque quodvis vinum, idque cogente morbo. Non fero quemvis 
cibum, nec coelum quidem quodlibet. Nam morbus hic facile recurrens maximam 
postulat vitae moderationem; et novi coelum Hollandicum, novi victus vestri 
rationem, ut de moribus nihil dicam. Itaque si redissem, nihil aliud fuissem 
assecutus nisi quod vobis molestiam attulissem et mihi mortem. 

Sed tu forsitan bonam felicitatis partem existimes inter confratres emori. At fallit 
et imponit ista persuasio non solum tibi verum etiam propemodum universis. In 
loco, in cultu, in victu, in caerimoniolis quibusdam Christum et pietatem 
collocamus. Actum putamus de illo qui vestem albam commutarit in nigram, aut 
qui cucullum pileo verterit, qui locum subinde mutet. Ausim illud dicere, 
magnam Christianae pietatis perniciem ex istis quas vocant religionibus exortam 
esse, tametsi pio fortassis studio primum inductae sunt. Deinde paulatim 
creverunt et in sex milia discriminum sese sparserunt. Accessit summorum 
pontificum auctoritas nimium ad multa facilis et indulgens. Quid enim laxis istis 
religionibus conspurcatius aut magis impium? Quanto magis est e Christi 
sententia totum orbem Christianum unam domum et velut unum habere 
monasterium, omnes concanonicos et confratres putare; baptismi sacramentum 
summam religionem ducere, neque spectare ubi vivas sed quam bene vivas. Vis 
me sedem stabilem figere, quod ipsa etiam suadet senectus. At laudatur Solonis, 
Pythagorae Platonisque peregrinatio. Vagabantur et Apostoli, praecipue Paulus. 
Divus Hieronymus etiam monachus nunc Romae est, nunc in Syria, nunc in 
Antiochia, nunc alibi atque alibi; et canus etiam sacras persequitur literas. 

At non sum cum hoc conferendus, fateor; sed tamen nunquam mutavi locum, nisi 
vel peste cogente, vel studii causa vel valetudinis, et ubicunque vixi (dicam enim 
de me ipso fortassis arrogantius, sed tamen vere), probatus sum a probatissimis et 
laudatus a laudatissimis. Nec ulla est regio, nec Hispania, nec Italia, nec 
Germania, nec Anglia, nec Scotia, quae me ad suum non invitet hospitium. Et si 
non probor ab omnibus (quod nec studeo), certe primis omnium placeo. Romae 
nullus erat Cardinalis qui me non tanquam fratrem acciperet, cum ipse nihil tale 
ambirem; praecipue vero Cardinalis Grimanus, et hic ipse qui nunc Pontifex 
Maximus est, ut ne dicam de episcopis, archidiaconis et viris eruditis. Atque hic 
honos non tribuebatur opibus, quas etiam nunc non habeo nec desidero; non 
ambitioni, a qua semper fui alienissimus; sed literis duntaxat, quas nostrates 
rident, Itali adorant. In Anglia nullus est episcopus qui non gaudeat a me salutari, 
qui non cupiat me convivam, qui nolit domesticum. Rex ipse paulo ante patris 



obitum, cum essem in Italia, scripsit ad me suapte manu literas amantissimas, 
nunc quoque saepe sic de me loquitur ut nemo honorificentius, nemo amantius; et 
quoties eum saluto, blandissime complectitur et oculis amicissimis obtuetur, ut 
intellegas eum non minus bene de me sentire quam loqui. Et saepe mandavit suo 
eleemosynario ut mihi de sacerdotio prospiceret. Regina conata est me sibi 
praeceptorem adsciscere. Nemo est qui nesciat me si vel paucos menses velim in 
aula regis vivere, quantum libeat sacerdotiorum mihi accumulaturum; sed ego 
huic otio meo et studiorum laboribus omnia posthabeo. Cantuariensis 
Archiepiscopus, totius Angliae primas et regni huius Cancellarius, vir doctus et 
probus, me sic amplectitur ut, si pater esset aut frater, non posset amantius. Et ut 
intellegas hoc eum ex animo facere, dedit mihi sacerdotium centum ferme 
nobilium, quod postea volente me in pensionem centum coronatorum mutavit, ex 
mea resignatione; ad haec dedit dono supra quadringentos nobiles his pauculis 
annis, idque nihil unquam petenti. Dedit uno die nobiles centum et quinquaginta. 
Ab aliis episcopis supra centum nobiles accepi gratuita liberalitate oblatos. 
Dominus Montioius, huius regni baro, quondam meus discipulus, dat annue mihi 
pensionem centum coronatorum. Rex et Episcopus Lincolniensis, qui nunc per 
regem omnia potest, magnifice multa promittunt. Sunt hic duae universitates, 
Oxonia et Cantabrigia, quarum utraque ambit habere me; nam Cantabrigiae 
menses complures docui Graecas et sacras literas, sed gratis, et ita facere semper 
decretum est. Sunt hic collegia, in quibus tantum est religionis, tanta vitae 
modestia, ut nullam religionem non sis prae hac contempturus, si videas. Est 
Londini dominus Ioannes Coletus, divi Pauli Decanus, vir qui summam 
doctrinam cum admirabili pietate copulavit, magnae apud omnes auctoritatis. Is 
me sic amat, id quod sciunt omnes, ut cum nemine vivat libentius quam mecum; 
ut omittam alios innumeros, ne sim bis molestus et iactantia et loquacitate. 

Iam ut de operibus meis dicam aliquid, Enchiridion opinor te legisse, quo non 
pauci fatentur sese ad pietatis studium inflammatos; nihil mihi arrogo, sed 
gratulor Christo, si quid boni per me contigit illius dono. Adagiorum opus ab 
Aldo impressum an videris nescio. Est quidem profanum, sed ad omnem 
doctrinam utilissimum; mihi certe inaestimabilibus constitit laboribus ac vigiliis. 
Edidi opus De rerum verborumque copia, quod inscripsi Coleto meo, opus 
utilissimum contionaturis; at ista contemnunt ii qui omnes bonas contemnunt 
literas. His duobus annis praeter alia multa castigavi divi Hieronymi Epistolas; 
adulterina et subditicia obelis iugulavi, obscura scholiis illustravi. Ex Graecorum 
et antiquorum codicum collatione castigavi totum Novum Testamentum, et supra 



mille loca annotavi non sine fructu theologorum. Commentarios in Epistolas Pauli 
incepi, quos absolvam, ubi haec edidero. Nam mihi decretum est in sacris immori 
literis. In hisce rebus colloco otium meum et negotium. In his magni viri dicunt 
me valere quod alii non valeant; in vestro vitae genere nihil valiturus sum. Cum 
multis doctis et gravibus viris habui consuetudinem, et hic et in Italia et in Gallia, 
sed neminem adhuc repperi qui mihi consuluerit ut ad vos me recipiam, aut qui 
hoc iudicaverit melius. Quin et ipse felicis memoriae dominus Nicolaus 
Wernerus, qui te praecessit, semper hoc mihi solitus erat dissuadere, suadens ut 
alicui episcopo me potius adiungerem, addens se nosse et animum meum et 
suorum fraterculorum mores; nam iis utebatur verbis lingua vernacula. Et in hoc 
vitae genere in quo sum, video quae fugiam, sed quid potius sequar non video. 

Nunc restat ut de ornatu quoque tibi satisfaciam. Semper antehac usus sum cultu 
canonicorum, et ab Episcopo Traiectino, cum essem Lovanii, impetravi ut sine 
scrupulo uterer scapulari lineo pro veste linea integra, et capitio nigro pro pallio 
nigro, iuxta morem Lutetiorum. Cum autem adirem Italiam videremque toto 
itinere canonicos nigra veste uti cum scapulari, ne quid offenderem novitate 
cultus, veste nigra illic uti coepi cum scapulari. Postea pestis orta est Bononiae, et 
illic qui curant peste laborantes linteum album ex humero pendens ex more 
gestant; hi congressus hominum fugitant. Itaque cum die quodam doctum 
amicum viserem, quidam nebulones eductis gladiis parabant me invadere, et 
fecissent, ni matrona quaedam admonuisset ecclesiasticum me esse. Altero item 
die cum Thesaurarii filios adirem, undique cum fustibus in me concurrerunt, et 
pessimis clamoribus adorti sunt. Itaque a bonis viris admonitus occultavi 
scapulare, et impetravi veniam a Pontifice Iulio secundo ut ornatu religionis uterer 
aut non uterer, ut mihi visum esset, modo haberem vestem sacerdotalem; et si 
quid ante peccatum esset ea in re, iis literis id totum condonavit. In Italia ergo 
perseveravi in veste sacerdotali, ne mutatio esset alicui scandalo. Postquam autem 
in Angliam redii, decrevi meo solito uti omatu, et domum accersito amico 
quodam primae laudis et in vita et in doctrina, ostendi cultum quo uti statuissem. 
Rogavi an in Anglia conveniret. Probavit, atque ita in publicum prodii. Statim 
admonitus sum ab aliis amicis eum cultum in Anglia ferri non posse, ut celarem 
potius. Celavi; et quoniam non potest ita celari quin aliquando deprehensus 
scandalum pariat, reposui in scrinium et vetere summi Pontificis auctoritate sum 
usus usque adhuc. Excommunicant Pontificiae leges eum qui religionis habitum 
abiecerit, quo liberius inter seculares versetur. Ego coactus deposui in Italia, ne 
occiderer; deinde coactus deposui in Anglia, quia tolerari non poterat, cum ipse 



multo maluerim uti. At nunc denuo recipere plus gigneret scandali quam mutatio 
ipsa gignebat. 

Habes universam vitae meae rationem, habes meum consilium. Cupio et hoc vitae 
genus mutare, si quod videro melius. Sed in Hollandia quid agam non video. Scio 
non conventurum cum coelo neque cum victu; omnium oculos in me excitabo. 
Redibo senex et canus, qui iuvenis exivi, redibo valetudinarius; exponar 
contemptui etiam infimorum, solitus et a maximis honorari. Studia mea 
compotationibus permutabo. Nam quod polliceris officium tuum in quaerenda 
sede, ubi cum maximo, ut scribis, vivam emolumento; quid sit, non possum 
coniectare, nisi forte collocabis me apud monachas aliquas, ut serviam 
mulieribus, qui nec archiepiscopis nec regibus unquam servire volui. 
Emolumentum nihil moror; neque enim studeo ditescere, modo tantum sit 
fortunae ut valetudini et otio literarum suppetat, et vivam nulli gravis. Atque 
utinam liceat hisce de rebus coram inter nos commentari; nam literis nec satis 
commode nec satis tuto licet. Tuae enim quanquam per certissimos missae sic 
tamen aberrarant, ut nisi ipse casu me in arcem hanc contulissem, nunquam 
fuerim visurus; et accepi iam a compluribus ante inspectas. Quare ne quid 
scripseris arcani, ni certo cognoveris ubi locorum sim et nuntium nactus sis 
fidissimum. Peto nunc Germaniam, id est Basileam, editurus lucubrationes meas, 
hac hieme fortassis futurus Romae. In reditu dabo operam ut pariter colloquamur 
alicubi. Sed nunc aestas ferme praeteriit et longum est iter. Literas tuas tertio a 
Pascha die scriptas accepi Nonis Iuliis. Rogo ut salutem meam tuis piis votis 
Christo commendare ne neglegas. Cui si certo scirem rectius fore consultum, si ad 
vestrum redierim contubernium, hac die ad iter accingerer. Bene vale, quondam 
sodalis suavissime, nunc pater observande. 

Ex arce Hammensi iuxta Calecium postridie Nonas Iulias Anno 1514. 


XVII. Erasmus' Reception at Basel 

(Desiderius Erasmus Roterodamus Iacobo Wimphelingo, Germanus Germano, 
Theologus Theologo, Literarum Scientissimo Literarum Sitientissimus S.D.) 


Iam quod scire cupis quomodo reliquum iter successerit, paucis accipe. Ad 



oppidum Selestadiense, tuam patriam, feliciter perveni. Ibi continuo primores 
reipublicae haud scio cuius indicio de meo adventu facti certiores, per publicum 
nuntium tres exquisitissimi vini misere cantharos xenii nomine. Invitarunt ad 
prandium in diem posterum; verum excusavi, properans ad hoc negotium in quo 
nunc sum. Ioannes Sapidus, tuus in literis alumnus, qui te moribus quoque mire 
refert quique te non secus ac patrem et amat et suspicit, Basileam usque nos est 
prosecutus. Illic admonueram hominem ne me proderet: delectari me paucis 
amiculis sed exquisitis ac delectis. Primum itaque non aderant alii quam ii quos 
maxime volebam, Beatus Rhenanus, cuius ego prudenti modestia et acerrimo in 
literis iudicio vehementer delector, nec est quicquam huius cotidiana 
consuetudine mihi iucundius: item Gerardus Listrius, medicae rei non vulgariter 
peritus, ad haec Latinae, Graecae et Hebraicae literaturae pulchre gnarus, denique 
iuvenis ad me amandum natus: ad haec Bruno Amorbachius singulari doctrina, 
trilinguis et hic. Ioanni Frobenio reddidi literas ab Erasmo missas, addens esse 
mihi cum eo familiaritatem arctissimam: ab eodem de edendis illius 
lucubrationibus negotii summam mihi commissam: quicquid egissem, id perinde 
ut ab Erasmo gestum ratum fore: denique me illi adeo similem ut qui me videret 
Erasmum videret. Is postea risit intellecta fraude. Socer Frobenii, resolutis 
omnibus quae debebantur in diversorio, nos una cum equis ac sarcinis in suas 
aedes traduxit. Post biduum huius academiae doctores per theologicae 
professionis decanum et alterum quendam in posterum diem nos ad cenam 
vocarunt. Aderant omnes omnium facultatum, ut vocant, doctores. Erant me 
cotidianis officiis oneraturi, ni iam accinctus ad laborem institutum rogassem uti 
me mihi relinquerent. 

Audio passim apud Germanos esse viros eleganter eruditos, quo mihi magis ac 
magis arridet et adlubescit mihi mea Germania; quam piget ac pudet tam sero 
cognitam fuisse. Proinde facile possum adduci ut hic hiemem usque ad Idus 
Martias. Deinde confectis quae volo in Italia negotiis ad Idus Maias vos revisam. 
Atque id faciam lubentius, si velut de eodem quod aiunt oleo eademque opera 
universas lucubrationes meas hibernis his mensibus liceat emittere. Adagiorum 
opus iam excudi coeptum est. Superest Novum Testamentum a me versum et e 
regione Graecum una cum nostris in illud annotamentis. Tum epistolae divi 
Hieronymi a nobis recognitae et a supposititiis ac nothis repurgatae, necnon et 
scholiis nostris illustratae. Praeterea Senecae oratoris omnia scripta non sine 
maximis sudoribus a nobis emaculata. Fortassis et scholiorum nonnihil 
adiciemus, si dabitur otium. Sunt et alia minutalia, de quibus minus solliciti 





sumus. Quae si suscipiet hic chalcographus, abdemus nos testudinum ritu, non ad 
somnum sed ut toti versemur in hoc negotio. Ex Italia reduces, uti spero, dies 
aliquot salutandis et cognoscendis Germaniae proceribus sumemus. Nam hos vere 
proceres existimo non qui funes aureos collo circumferunt quique parietes et 
vestibula pictis maiorum imaginibus ornant, sed qui veris ac suis bonis, hoc est 
eruditione, moribus, eloquentia, patriam suam ac suos non solum illustrant sed 
etiam adiuvant. 


XVIII. Bishop Fisher 

(Erasmus Reuchlino Suo S.D.) 

Nullo sermone consequi queam quo studio, qua veneratione, tuum nomen 
prosequatur magnus ille literarum ac pietatis antistes, Episcopus Roffensis; adeo 
ut cum antehac plurimi fecerit Erasmum, nunc admiratione Reuchlini paene 
contemnat: quae res adeo me nulla urit invidia, ut vehementer etiam gaudeam 
proque mea virili currentem, quod aiunt, exstimulem. Nullas ad me dat literas 
(scribit autem crebrius) in quibus non faciat honorificentissimam tui mentionem. 
Decreverat posito cultu episcopali, hoc est linea veste qua semper utuntur in 
Anglia nisi cum venantur, traicere, hac praecipue causa impulsus quo tecum 
colloqui liceret; tanta habet hominem discendi tuique sitis. Atque hac lege nos ad 
navim properantes decem apud sese dies detinuit, ut una traiceremus. Verum 
incidit postea cur mutaret consilium; at, si rem distulit, animi propositum non 
mutavit. In extremo digressu sollicite me rogavit qua re posset tibi gratum facere. 
Respondi tuam fortunam non esse eiusmodi ut magnopere egeres pecunia, verum 
si mitteret anulum aut vestem aut aliud eiusmodi quod ceu sui monumentum 
posses amplecti, id fore gratissimum. Respondit se nihil laborare quanti constaret, 
modo tibi gratum esset. Collaudavi hominis animum; suspicor eum brevi ad te 
venturum. Interim fac scribas mihi quid tibi potissimum mitti cupias; nullis ille 
parsurus est sumptibus. Sensi illum avidissimum calamorum Niloticorum, 
cuiusmodi mihi tres donasti; proinde si tibi sunt aliquot, nullum munus gratius 
mittere possis. Non gravaberis eum crebris appellare literis, et item Coletum. 
Uterque tui studiosissimus est, uterque talis est, ut etiam si nulla speraretur 
utilitas, tamen ob egregias quibus praediti sunt virtutes et animum in te 
propensum, digni essent amore mutuo. Nunc ambo summam apud suos obtinent 



auctoritatem; Coletus etiam regiae maiestati intimus est et ad privatissimum 
colloquium quoties vult admittitur. 

Leo summus pontifex ad meam epistolam quam excusam legisti diligenter 
respondit; nec minus amanter quam diligenter adiecit alterum Breve, quo me sua 
sponte Regi Anglorum commendavit haudquaquam more vulgari; atque id 
nominatim adiecit, se id sua sponte facere nec a me nec a quoquam ut id faceret 
rogatum. Responderat uterque Cardinalis; verum hae literae in Germaniam 
missae sunt ad Richardum Paceum, hominem egregie doctum, qui nunc apud 
Helvetios oratorem gerit. Quin et Pontificis Brevia mihi non ante sunt reddita 
quam in Angliam redii; quae si tempore fuissent reddita, fortasse et Hieronymum 
Leoni dedicassem. Mihi vixdum in Brabantiam reverso illustrissimus princeps 
meus Carolus praebendam donavit satis et honorificam et copiosam. 

Revisi Britanniam salutaturus Maecenates meos et amicos veteres; repperi multo 
nostri quam reliqueram amantiores. Archiepiscopus cum semper amaret unice, 
nunc tantum adiunxit veteri in me studio ut ante parum amasse videri possit. 
Omnia sua mihi detulit; recusavi pecuniam. Abeunti donavit equum et calicem 
cum operculo elegantis simum inauratum, pollicitus apud mensarios pecuniam 
quantam iussero se depositurum. Novum Testamentum plurimos amicos mihi 
conciliavit ubique, tametsi nonnulli strenue reclamarint, praesertim initio; sed hi 
in absentem tantum et ferme tales ut nec legerint opus meum et, si legerint, non 
intellecturi. 

Scribe ad nos frequenter, doctissime Reuchline. Quicquid Antuuerpiam miseris 
ad Petrum Aegidium, scribam publicum, id mihi certo reddetur. Bene vale, 
Germaniae decus. 

Si Philippum iuvenem ad Roffensem miseris tuis commendatum literis, mihi 
crede, tractabitur humanissime et ad amplissimam fortunam provehetur; nec 
usquam continget plus otii ad optimas literas. Fortassis ille sitit Italiam. At his 
temporibus Italiam habet Anglia et, ni plane fallor, quiddam Italia praestantius. 
Rursum vale. 


Calecii VI Kalendas Septembres. 



XIX . A Journey from Basel to Louvain 


(Erasmus Rhenano Suo S.D.) 

Accipe, me Beate, totam itineris mei tragicocomoediam. Mollis etiamnum ac 
languidulus, ut scis, Basileam relinquebam, ut qui nondum cum coelo redissem in 
gratiam, cum tamdiu domi delituissem, idque perpetuis laboribus distentus. 
Navigatio fuit non inamoena, nisi quod circa meridiem solis aestus erat 
submolestus. Brisaei pransi sumus, sed ita ut nunquam insuavius. Nidor 
enecabat, tum nidore graviores muscae. Desedimus plus semihoram ad mensam 
otiosi, donec adornarent scilicet illi suas epulas. Tandem nihil appositum est quod 
edi posset; sordidae pultes, offae, salsamenta non semel recocta, merae nauseae. 
Gallinarium non adii. Qui hunc renuntiavit teneri febri, bellum quiddam adiecit; 
Minoritam illum theologum, quicum mihi fuerat concertatio, sacros calices 
oppignerasse suo iure. O Scoticam subtilitatem! Sub noctem eiecti sumus in 
vicum quendam frigidum; cuius nomen nec libuit scire nec, si sciam, velim edere. 
Illic paene exstinctus sum. In hypocausto non magno cenavimus plus opinor 
sexaginta, promiscua hominum colluvies, idque ad horam ferme decimam: o qui 
fetor, qui clamor praesertim ubi iam incaluerant vino! Et tamen ad illorum 
clepsydras erat desidendum. 

Mane multa adhuc nocte e stratis exturbamur clamore nautarum. Ego et incenatus 
et insomnis navim ingredior. Argentinam appulimus ante prandium ad horam 
ferme nonam; illic commodius accepti sumus, praesertim Schurerio suppeditante 
vinum. Aderat aliqua sodalitatis pars, mox universi salutatum veniunt, sed nemo 
officiosius Gerbelio. Gebuilerius et Rudalphingius me immunem esse voluerunt; 
quod iam illis novum non est. Illinc equis Spiram usque contendimus; neque 
usquam militis umbram vidimus, cum rumor atrocia sparsisset. Anglus equus 
plane defecit vixque Spiram attigit; sic eum tractaverat sceleratus iste faber, ut illi 
ambae aures ferro candenti inurerentur. Spirae furtim subduxi me e diversorio, et 
ad Maternum meum vicinum me recipio. Illic Decanus, vir doctus et humanus, 
suaviter et comiter nos biduum accepit. Hic forte fortuna Hermanum Buschium 
repperimus. 

Illinc curru vectus sum Wormaciam, atque hinc rursus Maguntiam. Forte in 
eundem currum inciderat quidam Caesaris secretarius, Ulrichus cognomento 
Fambul. Is incredibili studio tum itinere toto me observavit, tum Maguntiae non 



passus ingredi diversorium ad aedes canonici cuiusdam pertraxit: abeuntem ad 
navem deduxit. Navigatio non fuit inamoena, ob coeli commoditatem, nisi quod 
longior erat, nautarum studio. Ad haec offendebat equorum paedor. Comitati sunt 
me primum diem officii gratia Ioannes Longicampianus qui pridem Lovanii 
professus est: et huius amicus iureconsultus quidam. Aderat et Wesphalus 
quidam dominus Ioannes, canonicus apud Sanctum Victorem extra Maguntiam, 
homo commodissimus ac festivis simus. 

Ubi Popardiam appulimus, nosque, dum exploratur navis, in ripa 
deambulabamus, nescio quis agnitum me telonae prodidit. Telones est 
Christophorus, ni fallor, Cinicampius, vulgato verbo Eschenfelder. Incredibile 
dictu quam gestierit homo prae gaudio. Pertrahit in aedes suas. In mensula inter 
syngraphas telonicas iacebant Erasmi libelli. Beatum se clamitat, advocat liberos, 
advocat uxorem, advocat amicos omnes. Interim nautis vociferantibus mittit duos 
vini cantharos, rursum vociferantibus mittit alteros, pollicitus ubi redierint se illis 
vectigal remissurum, qui talem virum sibi advexerint. Hinc officii gratia 
comitatus est nos Confluentiam usque dominus Ioannes Flaminius, virginibus 
sacris illic praefectus, vir angelicae puritatis, iudicii sobrii sanique, doctrinae non 
vulgaris. Confluentiae dominus Matthias, officialis episcopi, nos domum suam 
rapit, homo iuvenis sed moribus compositis; Latini sermonis exacte peritus, tum 
iureconsultissimus. Illic cenatum est hilariter. 

Apud Bonnam nos reliquit ille canonicus, vitans urbem Coloniensem; quam et 
ipse vitare cupiebam, sed minister cum equis eo praecesserat, neque quisquam 
erat in navi certus, cui de ministro revocando negotium committere potuissem: et 
nautis diffidebam. Mane itaque ante sextam Agrippinam appulimus die 
Dominico, coelo iam pestilenti. Diversorium ingressus mando hospitii ministris 
de conducenda biga, et cibum ad decimam parari iubeo. Audio sacrum, prandium 
differtur. De biga non successit. Tentatur de equo conducendo; nam mei erant 
inutiles. Nihil succedit. Sensi id quod erat. Agebatur ut illic haererem. Ego 
protinus iubeo meos adornari equos, imponi alteram manticam, alteram hospiti 
committo, et claudo meo equo ad Comitem Novae aquilae percurro: est autem iter 
horarum quinque. Is agebat Bedburii. 

Apud hunc suavissime quinque dies sum commoratus tanta tranquillitate et otio, 
ut bonam recognitionis partem apud eum peregerim; nam eam Novi Testamenti 
partem mecum abduxeram. Utinam hominem nosses, mi Beate. Iuvenis est, sed 



rara et plusquam senili prudentia, pauciloquus, sed quod de Menelao praedicat 
Homerus, argute loquitur, immo cordate, citra ostentationem doctus non in uno 
studiorum genere tantum, totus candidus et amico amicus. Iam firmus eram ac 
robustulus, iam mihi pulchre placebam, ac fore sperabam ut validus Episcopum 
inviserem Leodiensem et alacrem me redderem amicis Brabanticis. Quae 
convivia, quas gratulationes, quas confabulationes mihi promittebam. 

Decreveram, si vemasset autumnus, Angliam adire, et quod rex iam toties offert, 
accipere. Sed o fallaces mortalium spes! o subitas et inopinatas rerum 
humanarum vices! E tantis felicitatum somniis in extremum exitium praecipitatus 
sum. 

Iam in posterum diem erat conducta biga. Comes nolens mihi ante noctem 
valedicere, praedicavit se ante abitum mane visurum me. Ea nocte saeva quaedam 
venti tempestas coorta est, quae et ante diem proximum praecesserat. Ego nihilo 
secius surgo post noctis medium, annotaturus quaedam Comiti; cumque iam esset 
hora septima, nec prodiret Comes, iubeo illum excitari. Venit et, ut est 
modestissimo pudore praeditus, rogat num esset sententia discedere coelo tam 
incommodo; se mihi timere. Ibi, mi Beate, Iupiter nescio quis aut malus genius, 
non dimidium mentis, ut ait Hesiodus, sed totam mentem ademit; nam dimidium 
mentis ademerat, cum Coloniae me committerem. Atque utinam aut ille acrius 
amicum commonuisset, aut ego verecundis sed amicissimis monitis obsequentior 
fuissem. Rapit me fati vis. Quid enim aliud dicam? Conscendo bigam non tectam, 
flante vento 

quantus altis montibus 

Frangit trementes ilices. 

Auster erat, neque quicquam praeter meras pestes spirabat. Ego mihi vestibus 
probe tectus videbar, sed ille violentia sua nihil non penetrabat. Successit sub 
noctem pluviola, vento suo pestilentior. Venio Aquisgranum lassulus ob 
quassationem bigae, quae mihi in via saxis constrata tam erat gravis, ut equo 
quamlibet claudo maluerim insidere. Hic per canonicum quendam, cui me Comes 
commendarat, rapior e diversorio ad aedes cantoris. Ibi ex more convivium 
agitabant aliquot canonici. Mihi prandium tenuissimum acuerat stomachum; sed 
apud hos tum nihil erat praeter carpas, easque frigidas. Expleo me. Cum in 
multam noctem (nam serius accubuerant) cena proferretur fabulis, ego petita 
venia cubitum abeo, quod proxima nocte minimum dormieram. 



Postridie pertrahor ad aedes Vicepraepositi; nam ad illum redibat periodus. Ibi 
cum praeter anguillam nihil esset piscium, — nimirum tempestas fuerat in culpa, 
cum ipse sit alioqui splendidus convivator —, expleo me pisce durato ventis, quem 
a baculo quo contunditur, Germani stockfisch vocant: nam eo alioqui satis 
delector; sed comperi partem huius adhuc crudam fuisse. A prandio, quoniam 
coelum erat pestilentissimum, in diversorium me confero. Iubeo excitari foculum. 
Confabulatur mecum canonicus ille, vir humanissimus, ferme sesquihoram. 
Deinde pactus cum auriga de manticis, rursus invitor ad cenam. Excuso, non 
proficio. Apparatus tum erat praelautus, sed mihi frustra. Ubi confovissem 
stomachum sorbitiuncula, domum me confero; dormiebam enim apud cantorem. 
Egredior; ibi corpus inane mire ad nocturnum coelum inhorruit. Nox gravis fuit. 

Postridie mane rursus hausta cervisiola tepida cum paucis micis panis, equum 
conscendo morbidum et claudum; quo fuit incommodior equitatio. Iam sic 
affectus eram, ut magis conveniret lecto confoveri quam equo insidere. Sed ea 
regio non parum habet rusticitatis, commoditatis aut elegantiae minimum, et illic 
mihi ne valere quidem satis esset commodum, nedum aegrotare: quo magis 
libebat effugere. Latronum periculum (nam ibi summum erat) aut certe metum 
extudit morbi molestia. Confectis eo cursu quatuor passuum milibus perventum 
est ad Mosae Traiectum. Illic sorbitiuncula utcunque confoto stomacho, rursus 
inscensis equis Tongros adeo. Id oppidum abest tribus milibus passuum. Haec 
postrema equitatio mihi longe gravissima fuit. Incommodus incessus equi mire 
torquebat renes. Tolerabilius ambulabam pedibus, sed metuebam sudorem, et 
periculum erat ne nox in agris nos occupasset; itaque incredibili totius corporis 
cruciatu Tongros pervenio. 

Iam ob inediam ac laborem inediae additum omnes corporis nervi defecerint; adeo 
ut nec firmus esset status aut incessus. Lingua — nam ea valebat — dissimulabam 
morbi magnitudinem. Hic cervisiaria sorbitiuncula foto stomacho cubitum eo. 
Mane iubeo conduci bigam tectam. Mihi visum est ob silices equo insidere, donec 
ad terrenam viam esset ventum. Conscendo maiorem equum, quod is commodius 
iret per saxa et pedibus certioribus. Vix conscenderam, contactus coelo frigido 
sentio oboriri glaucoma, posco pallium. Sed mox syncopis successit. Vel manu 
contacta poteram excitari. Ibi meus Ioannes cum ceteris astantibus passi sunt in 
equo sedentem mea sponte expergisci. Experrectus bigam ascendo. 


Iam eramus vicini oppido Divi Trudonis. Rursus inscendo equum, ne biga vectus 



viderer aegrotus. Rursus coelo vespertino offensus nauseo, sed citra syncopim. 
Offero duplum pretium bigario, ut me postridie vehat usque ad Tenas. Id oppidum 
abest a Tongris sex milibus passuum. Accipit conditionem. Hic hospes mihi notus 
narrat quam graviter tulerit Episcopus Leodiensis, quod se insalutato 
discessissem Basileam petens. Confoto stomacho sorbitiuncula eo cubitum. Hic 
forte quadrigam nactus, quae Lovanium peteret (aberat autem sex milibus 
passuum), in eam me conicio. Incredibili molestia vectus sum, ac paene 
intolerabili, sed tamen eo die ad horam septimam pervenimus Lovanium. 

Non erat sententia petere meum cubiculum, vel quod suspicabar illic frigere 
omnia, vel quod nolebam committere ut, si pestis rumor ex me fuisset ortus, 
collegii commodis aliquo pacto officerem. Ad Theodoricum typographum diverto, 
amicum sincerum. Ea nocte eruperat inscio me maximum ulcus, iamque dolor 
conquieverat. Postridie accerso chirurgum. Apponit malagmata. Iam novum ulcus 
accesserat in tergo, quod minister fecerat Tongris, dum ob renum dolorem ungens 
me oleo rosaceo, digito calloso durius fricat costam quandam. Id post exulceratum 
est. Abiens chirurgus clam dicit Theodorico et famulo pestem esse; missurum 
quidem malagmata se, non venturum autem ipsum ad me. Accerso medicos, 
negant quicquam esse morbi: rursum alios consulo, idem affirmant. Accerso 
Hebraeum, is optabat tale corpus suum quale meum esset. 

Cum non rediret uno atque altero die chirurgus, rogo Theodoricum quid sit in 
causa. Excusat ille nescio quid. At ego rem suspicans 'Quid?' inquam, 'Num 
iudicat esse pestem?' 'Hoc ipsum' inquit 'constanter affirmat; tres esse 
carbunculos.' Risi satis, nec ullam pestis imaginationem demitto in animum. Post 
dies aliquot venit chirurgi pater, inspicit, idem iudicat, et in os asseverat 
germanam esse pestem. Nec sic quidem mihi persuaderi potuit. Accerso clam 
alterum chirurgum magni nominis. Inspicit; is vero, ut erat homo rusticior, 'Non 
vererer' inquit, 'tecum cubare'; idem sentiebat Hebraeus. Accerso medicum 
quendam, cui plurimum tribuunt Lovanii; nam hic bonos esse medicos admodum 
est rarum. Rogo numquid mali portenderet corpus; negat. Narro de ulceribus, 
addens argumenta, quibus colligerem non esse pestem. Ulcera non erant nova 
neque sponte nata. Nulla febris, nullus insignis capitis dolor nisi ob iactionem, 
nulla somnolentia, palatum perpetuo sanissimum. 

Cetera sat fortiter audierat. At simul atque ulcerum mentio facta est, sensi 
hominem pertimescere. Do medico coronatum aureum, pollicitus est se post 



prandium ad me rediturum. Is territus ex oratione mittit ministrum. Reicio; et 
iratus medicis Christo medico me commendo. Stomachus intra triduum restitutus 
est, hausto pullo gallinaceo contuso, et cyatho vini Belnensis. Hic protinus ad 
studii quoque laborem reversus, absolvo quod deerat in Novo Testamento. 

Apud Theodoricum curatus fere quatuor hebdomadis, in cubiculum meum 
remigravi. Semel duntaxat ad proximum templum exii sacri gratia, nondum sat 
firmis viribus. Si pestis fuit, pestem eam labore et incommoditate animique 
robore depuli: quando saepenumero magna morbi pars est morbi imaginatio. Ab 
adventu protinus edixeram ne quis me adiret, nisi nominatim accitus, ne vel ego 
cuiquam essem terrori vel mihi quisquam officio suo molestus: tamen irrupit 
Dorpius omnium primus; mox Atensis, Marcus Laurinus et Paschasius Berselius, 
qui cotidie aderant, mihi bonam morbi partem ademerunt mellitissima 
consuetudine sua. 

Mi Beate, quis crederet hoc corpusculum exile, delicatum, atque etiam aetate iam 
imbecillius, post tot itinerum labores, post tot studiorum sudores, tot etiam morbis 
suffecturum? Scis enim quam graviter paulo ante laborarim Basileae, idque non 
semel. Nonnulla suspicio tangebat animum meum, eum annum mihi fore fatalem; 
adeo malo malum succedebat, semperque gravius. Ego vero tum etiam cum 
maxime morbus urgebat, sic eram affectus ut nec vitae desiderio cruciarer nec 
mortis metu trepidarem. In uno Christo tota spes erat, a quo nihil aliud precabar, 
nisi ut daret quod mihi saluberrimum esse iudicaret. Iuvenis olim, ut memini, ad 
nomen etiam mortis solebam inhorrescere. Hoc certe profeci accessione aetatis, 
mortem leviter metuo, neque metior hominis felicitatem longaevitate. Annum 
excessi quinquagesimum, ad quem cum ex tam multis tam pauci perveniant, iure 
queri non possum me parum diu vixisse: deinde si quid hoc ad rem pertinet, iam 
nunc paratum est monimentum, quo posteris tester me vixisse. Et fortassis a rogo, 
quemadmodum poetae loquuntur, ut consilescet livor, ita magis elucescet gloria: 
quanquam non convenit ut Christianum pectus tangat humana gloria: utinam ea 
contingat gloria ut Christo probemur. 


Bene vale, Beate carissime. Cetera cognosces ex literis ad Capitonem. Lovanii. 
Anno M. D. XVIII. 



XX . English Universities 


(Clarissimo Baroni Gulielmo Montioio Erasmus Roterodamus S.D.) 


Unice Maecenas, antehac gratulatus sum Angliae tuae, quae tot haberet viros 
egregia probitate parique doctrina praeditos: nunc propemodum invidere incipio, 
quae sic efflorescat omni genere studiorum, ut omnibus regionibus laudem 
praeripiat ac paene tenebras offundat. Quanquam ista laus haud ita nova est 
vestrae insulae, in qua constat et olim eximios viros exstitisse. Declarant id vel 
academiae vestrae, quae vetustate nobilitateque cum vetustissimis ac celeberrimis 
certant. Deamo Richardum episcopum Wintoniensem, qui magnificentissimum 
collegium suo sumptu proprie dicavit bonis literis. Magis autem exosculor 
egregium ac prorsus heroicum animum Thomae Cardinalis Eboracensis, cuius 
prudentia schola Oxoniensis non solum omni linguarum ac studiorum genere, 
verum et moribus qui deceant optima studia, condecorabitur. Nam 
Cantabrigiensis academia iampridem omnibus floret ornamentis, praeside Ioanne 
episcopo Roffensi, qui nulla in parte non egregium agit praesulem. 

Ceterum huius laudis praecipua portio regio pectori, velut horum consiliorum 
fonti, debetur. Cum tot regnis ac regibus altissima pax est atque, ut augurari libet, 
aeterna. Pelluntur nocentes, vigent bonae leges, evehuntur optimae literae. Rex 
ipse hisce rebus omnibus non solum auctor est ac dux, verum etiam exemplum, 
primus ipse praestans quod praescribit. Nulli mortalium magis ex animo bene 
volo quam tibi; et tamen parum abest quin invideam tuae celsitudini, quae tantis 
bonis fruatur sine me quondam commodorum et incommodorum socio. Quodque 
gravius est, interim dum tu tot nominibus felix es, mihi cum taeterrimis 
quibusdam non hominibus sed portentis conflictandum; in quo mehercle lubens 
experirer quid posset eloquentia, ni me Christianus pudor, ceu Pallas quaepiam 
Homerica, iam capulo manum admoventem capillos vellicans revocaret. Bene 
vale. 


Antuuerpiae. Anno M. D. XIX. Calendis Maiis. 



XXI . An Explosion at Basel 


(Erasmus Roterodamus Nicolao Vario Marvillano S.) 

Multa quidem nova cotidie nobis gignit hic Africa nostra, Nicolae carissime; sed 
quaedam eius sunt generis, ut nec tibi gratum arbitrer luturum legere nec mihi 
tutum scribere. Quod nuper accidit accipe. Ad duodecimum Calendas Octobris, 
evocatus amoenitate coeli, secesseram in hortum, quem Ioannes Frobenius satis 
amplum et elegantem meo commercatus est hortatu. Nam ibi soleo pomeridianis 
aliquot horis vel somnum obrepentem arcere vel assiduitatis taedium fallere, si 
quando invitat aeris temperies. Post deambulatiunculam conscenderam 
domunculam hortensem, iamque coeperam aliquid ex Chrysostomo vertere, cum 
interim vitreas fenestras ferit fulmen, sed tacitum ac lene. Primum suspicabar 
oculorum esse errorem. Cum rursus semel atque iterum effulsisset, demiror ac 
prospicio si se vertisset coelum, contractisque nubibus pluviam ac tempestatem 
minaretur. Ubi nihil video periculi, ad librum redeo. Mox auditur sonitus, sed 
obtusior. Ad eum modum poetae narrant Iovem ludere, si quando est hilarior; 
siquidem longe aliud fulminis genus erat quo gigantum moles disiecit ac 
Salmonea et Ixionem demisit in Tartara. Paulo post emicat plus fulgoris, et audio 
fragorem horribilem, cuiusmodi fere crepitus audiri solet, si quando fulminis ictus 
impegit se vehementius in aliquid solidum. 

Etenim cum agerem Florentiae eo tempore quo Iulius Pontifex, terrenus Iuppiter, 
tonabat ac fulminabat adversus Bononiam, magnam diei partem et tonabat 
vehementer et fulminabat, magnaque vis imbrium ruebat. Cum horribilis fragor 
insonuisset, territus subduxi me et ad ceteros redii. 'Aut me plane fallit' inquam 
'animus, aut post hunc crepitum audietis aliquid parum laeti nuntii.' Et ecce non 
ita multo post, venit chirurgus nuntians in collegio virginum tres ictas; quarum 
una mox exanimata est, altera propemodum exstincta, tertia sic afflicta ut negaret 
esse spem vitae. 

Ad similem itaque sonitum surrexi et prospicio quae sit coeli facies. Ad laevam 
erat serenitas, ad dexteram conspicio novam nubis speciem, velut e terra sese 
proferentis in sublime, colore propemodum cinericio, cuius cacumen velut 
inflexum sese demittebat. Dixisses scopulum quempiam esse vertice nutantem in 
mare. Quo contemplor attentius, hoc minus videbatur nubi similis. Dum ad hoc 
spectaculum stupeo, accurrit famulorum unus quem domi reliqueram, admonens 



ut subito me domum recipiam; civitatem armatam in tumultu esse. Nam is mos 
est huic reipublicae, ut sicubi fuerit exortum incendium, confestim armati 
procurrunt ad tuendas portas ac moenia. Nec satis tutum est armatis occurrere; 
ferrum enim addit ferociam animis, praesertim ubi nihil est periculi. Hortus autem 
in quo studebam erat pone moenia. Recurro domum, multis obviis armatis. 
Aliquanto post rem totam didicimus, quae sic se habebat. 

Paucis ante diebus in unam turrim earum quibus moenia ex intervallis muniuntur, 
delata fuerant aliquot vasa pulveris bombardici. Ea cum magistratus iussisset 
reponi in summa camera turris, nescio quorum incuria reposita sunt in imam 
turrim. Quod si vis pulveris in summo fuisset, tectum modo sustulisset in aera, 
reliquis innocuis. Ac miro casu per rimas illas speculatorias fulmen illapsum 
attigit pulverem, moxque vasa omnia corripuit incendium. Primum impetus 
incendii tentavit an esset oneri ferendo possetque totam molem in altum tollere. 
Idque testantur qui viderunt turrim iuxta partes imas hiantem semel atque iterum, 
sed rursus in se coeuntem. Ubi vis ignis sensit molem esse graviorem quam ut 
totam posset subvehere, eo conatu relicto totam turrim in quatuor partes immani 
crepitu dissecuit, sed tanta aequalitate ut amussi geometrica factum videri posset, 
ac per aera aliam alio sparsit. Ipse pulvis accensus in altum se recepit, qui 
flamma consumpta cinericiae nubis praebebat speciem. Vidisses immania 
fragmenta turris, avium ritu, volitare per aera; quaedam ad ducentos passus 
deferri, qua dabatur liberum aeris spatium; alia civium domos longo fractu 
demoliri. 

Non procul a turri magistratus curarat exstruendas aediculas quasdam. Hae lateris 
unius impetum excepere. Tantus autem erat fragor tamque subitus, ut qui erant in 
propinquo putarent rupto coelo mundum in chaos abiturum. Nec ridiculum 
putabatur quod vulgo dici solet: Quid si coelum ruat? In agris multi sunt ruina 
oppressi, multi sic membris vel truncati vel afflicti ut miserandum spectaculum 
praeberent obviis: e quibus aiunt exstinctos numero duodecim, misere vexatos 
quatuordecim. Sunt qui credant hoc ostento quiddam portendi in futurum; ego 
nihil aliud arbitror significari quam incogitantiam eorum qui casum eum non 
usque adeo rarum non praecaverint. Nec mirum si pulvis ille levissimus disiecit 
saxeum aedificium: etiam si turrim eam undique ducentorum pedum cinxisset 
paries, ignis ille subitus ac vehemens disiectis obstaculis omnibus erupisset in 
suum locum. Quid autem vento mollius? Et tamen inclusus terrae cavis Boreas 
nonne montes totos concutit, terram hiatu diducit, et interdum campos spatiosos 



in collem erigit? 


Quis hoc machinarum genus excogitavit? Olim artes ad humanae vitae usum 
repertas diis attribuit antiquitas, veluti medicinam Apollini, agricolationem 
Cereri, vitis culturam Baccho, furandi artificium Mercurio. Huius inventi laudem 
non puto cuiquam deberi, nisi vehementer ingenioso cuipiam, nec minus scelerato 
cacodaemoni. Si quid tale comminisci potuisset Salmoneus ille, potuisset vel ipsi 
Iovi medium unguem ostendere. Et tamen hic nunc Christianorum atque adeo 
puerorum lusus est. In tantum apud nos decrescit humanitas, accrescit immanitas. 

Olim Corybantes tympanorum et tibiarum strepitu homines compellebant in 
rabiem. Habet enim ille sonitus miram vim ad commovendos animos. At 
horribilius sonant nostra tympana, nunc anapaestis, nunc pyrrhichiis 
perstrepentia. At his nunc pro tubis Christiani utimur in bello, quasi illic non satis 
sit esse fortem, sed oporteat furere. Quid autem dixi de bello? Utimur in nuptiis, 
utimur diebus festis, utimur in templis. Ad furiosum illum sonitum procurrunt in 
publicum virgines, saltat nova nupta, ornatur festi diei celebritas, qui tum est 
maxime laetus, si toto die per urbem obambulat plusquam Corybanticus tumultus. 
At ego arbitror apud inferos non alio organo celebrari dies festos, si modo sunt 
illic ulli. Plato putat magni referre quo genere musices uteretur civitas, quid 
dicturus si hanc musicam audisset inter Christianos? Iam hoc musicae genus 
quod simul et flatile est et pulsatile, in templis sollemne, quibusdam non placet, 
nisi bellicam tubam longe superat. Nec id satis; sacrificus vocem ad tonitrui 
fragorem effingit, nec alii magis placent aliquot Germaniae principibus. Adeo 
nostris ingeniis nihil est dulce quod non sapiat bellum. Sed desino iocari. Bene 
vale. Datum Basileae sexto Calendas Octobris. Anno M.D.XXVI. 


XXII. Archbishop Warham I 

Nunc fieri videmus ut ex iis qui in diatribis theologicis diutius exercitati sunt, 
quam plurimi prodeant ad disputandum arguti, ad contionandum accommodi 
perquam pauci. Hic mihi succurrit vir omnium memoria seculorum dignus, 
Guilhelmus Waramus, archiepiscopus Cantuariensis, totius Angliae primas, non 
ille quidem titulo sed re theologus. Erat enim iuris utriusque doctor, legationibus 
aliquot feliciter obeundis inclaruit et Henrico regi eius nominis septimo, summae 



prudentiae principi, gratus carusque factus est. His gradibus evectus est ad 
Cantuariensis ecclesiae fastigium, cuius in ea insula prima est dignitas. Huic 
oneri per se gravissimo additum est aliud gravius. Coactus est suscipere 
cancellarii munus, quod quidem apud Anglos plane regium est; atque huic uni 
honoris gratia, quoties in publicum procedit, regia corona sceptro regio imposita 
gestatur. Nam hic est velut oculus, os ac dextra regis, supremusque totius regni 
Britannici iudex. Hanc provinciam annis compluribus tanta dexteritate gessit, ut 
diceres illum ei negotio natum, nulla alia teneri cura. Sed idem in his quae 
spectabant ad religionem et ecclesiasticas functiones tam erat vigilans et attentus 
ut diceres eum nulla externa cura distringi. Sufficiebat illi tempus ad religiose 
persolvendum sollemne precum pensum, ad sacrificandum fere cotidie, ad 
audiendum praeterea duo aut tria sacra, ad cognoscendas causas, ad excipiendas 
legationes, ad consulendum regi si quid in aula gravius exstitisset, ad visendas 
ecclesias sicubi natum esset aliquid quod moderatorem postularet, ad excipiendos 
convivas saepe ducentos: denique lectioni suum dabatur otium. 

Ad tam varias curas uni sufficiebat et animus et tempus, cuius nullam portionem 
dabat venatui, nullam aleae, nullam inanibus fabulis, nullam luxui aut 
voluptatibus. Pro his omnibus oblectamentis erat illi vel amoena quaepiam lectio 
vel cum erudito viro colloquium. Quanquam interdum episcopos, duces et 
comites habebat convivas, semper tamen prandium intra spatium horae finiebatur. 
In splendido apparatu quem illa dignitas postulabat, dictu incredibile quam ipse 
nihil deliciarum attigerit. Raro gustabat vinum, plerumque iam tum 
septuagenarius bibebat pertenuem cervisiam, quam illi biriam vocant, eamque 
ipsam perparce. Porro cum quam minimum ciborum sumeret, tamen comitate 
vultus ac sermonum festivitate omne convivium exhilarabat. Vidisses eandem 
pransi et impransi sobrietatem. A cenis in totum abstinebat, aut si contigerant 
familiares amici, quorum de numero nos eramus, accumbebat quidem, sed ita ut 
paene nihil attingeret ciborum. Si tales non dabantur, quod temporis cenae 
dandum erat, id vel precibus vel lectioni impendebat. Atque ut ipse leporibus 
scatebat mire gratis, sed citra morsum atque ineptiam, ita liberioribus iocis 
amicorum delectabatur. A scurrilitate et obtrectatione tam abhorrebat quam 
quisquam ab angui. Sic ille vir eximius sibi faciebat dies abunde longos, quorum 
brevitatem multi causantur. Et tamen isti qui subinde queruntur ad seria negotia 
sibi deesse otium, bonam diei partem, interdum et noctis, perdunt in rebus non 
necessariis. 



Verum ut eo redeam, cuius gratia interieci hunc sermonem, erat illi iuxta morem 
horum temporum necessum praeter familiam, quam alere cogebatur 
numerosissimam, aulae regiae, totius regni negotiis etiam profanis dare operam; 
nec ibi moribus hodie receptum est ut summi praesules contionentur: tamen quod 
in hoc officii genere diminutum erat, abunde pensabat gemina vigilantia, partim 
prospiciens ne quis inutilis ad Dominici gregis curam adhiberetur, partim multos 
sua liberalitate fovens in literarum studiis, quos sperabat ad bonam frugem 
evasuros. In hos erat tam exposita liberalitas, ut moriens nihil reliquerit praesentis 
pecuniae, sed aeris alienis nonnihil; tametsi non deerat unde id dissolvi posset. 
Haec nequaquam loquor ad gratiam. Amavi vivum nec minus amo mortuum; 
quod enim in illo amabam non periit. Si supputem quicquid ille dare mihi paratus 
erat, immensa fuit eius in me liberalitas; si ad calculum vocemus quod accepi, 
sane modicum est. Unicum modo sacerdotium in me contulit, immo non dedit sed 
obtrusit constanter recusanti, quod esset eius generis ut grex pastorem requireret, 
quem ego linguae ignarus praestare non poteram. Id cum vertisset in pensionem, 
sentiretque me et eam pecuniolam gravatim accipere, quod e populo cui nihil 
prodessem colligeretur, sic me consolatus est vir egregie pius: 'Quid' inquit 
'magni faceres, si uni agresti popello praedicares? Nunc libris tuis omnes doces 
pastores fructu longe uberiore; et indignum videtur si ad te paulum redit stipis 
ecclesiasticae? Istam sollicitudinem in me recipio. Providebo ne quid illi desit 
ecclesiae.' Idque fecit; nam submoto cui resignarem sacerdotium (is erat illi a 
suffragiis, homo variis distractus negotiis) alium praefecit iuvenem rei theologicae 
peritum, probatis et integris moribus. 

Reverendissimum dominum Ioannem Fischerum, Roffensem episcopum, quod 
cum aliis omnibus officiis praesule dignis, tum praecipue studio docendi populum 
verum praestaret episcopum, sic amabat, sic venerabatur, quasi ille fuit 
metropolitanus, ipse ei suffraganeus. Hoc testimonium defuncto patrono citra 
adulationis suspicionem praebere licet. Nec ille meis eget laudibus, nec ego ullum 
adulationis praemium ab eo exspecto. Sed haec ea gratia commemoravi ut 
ostenderem exemplar, quod secuti huius aetatis antistites facile possint pensare 
detrimentum officii, quod variis distenti negotiis ad contionandum non habeant 
vacuum tempus: tum quibus rationibus sibi possint dies reddere longiores, ut ad 
varias curas et tempus et animus et valetudo sufficiat. 



XXIII. Archbishop Warham. II 


(Desiderius Erasmus Roterodamus Pio Lectori S.D.) 

Cum haec adornaretur editio, incomparabilis heros Guilhelmus Waramus, 
archiepiscopus Cantuariensis ac totius Angliae primas, terras reliquit et in 
coeleste contubernium emigravit: vir ex omni virtutum et ornamentorum genere 
concinnatus, sive spectes in tanto rerum fastigio comitatem etiam infimis obviam, 
sive in tanta rerum affluentia spontaneam victus sobrietatem, sive in tantis 
negotiorum undis perpetuam animi tranquillitatem (id quod divinae cuiusdam 
mentis esse videtur), sive sincerum erga pietatem et religionem affectum, quam 
semper summo studio, nullo supercilio, tum docuit tum praestitit. Nemo vidit 
illum nihil agentem. Quis autem non facile condonasset tali viro, si quando 
animum negotiis externis delassatum iocis aut lusibus relaxasset? At illi pro 
venatu, pro aucupio, pro alea, pro chartis, pro morionibus proque ceteris 
avocamentis vulgaribus erat aut frugifera lectio aut cum erudito viro colloquium. 
Iam vero benignitatem cum in omnes tum praecipue in studiosos quid referam? 
De me nihil dicam, qui non ita multum ab illo accepi, idque obtrusum verius 
quam datum: nisi quod in acceptis numero quicquid ille obtulit; obtulit autem 
frequenter vera fronte fortunarum omnium communionem. Sed in alios quam non 
fuerit illius parca liberalitas vel illa vox arguit quam paulo ante mortem emisit. 
Nuntiantibus enim famulis in thesauro vix esse triginta aureos signatae pecuniae, 
gratulabundus dixit 'Bene habet. Sic mori semper fuit in votis. Sat est viatici mox 
hinc emigraturo'. O mentem summo episcopo dignam! 

Ex tanta fortuna minimum impendit sibi. Mensa erat et pro more regionis et pro 
dignitate tanti praesulis splendida, sed in mediis deliciis ipse vulgaribus libentius 
utebatur atque hoc ipsum parcissime. Cena tam erat frugalis ut prope nulla esset. 
Vinum perquam raro gustabat verius quam bibebat, contentus tenuissima cervisia 
quam illi vulgo biriam appellant. Eadem in cultu frugalitas. Nunquam holosericis 
utebatur nisi rem divinam peragens; adeo ut cum sub Caroli Caesaris et Regis 
Angliae conventum, qui fuit ante annos, ni fallor, undecim Calecii, edicto 
Cardinalis Eboracensis non episcopi tantum sed et inferioris gradus homines 
cogerentur magnis impendiis ornare sese byssinis ac damascenis, solus omnium 
ille contempto edicto pilum in cultu suo non mutaverit. Quid esse possit illo 
pectore incorruptius? Nunc felix illa anima, sicut Ecclesiae praeclarum lumen 
fuit, ita coelesti Hierosolymae sidus illustre addit. Frequenter apud suos hanc 



vocem solebat emittere: 'Utinam mihi contingat priusquam hinc emigrem, semel 
videre complectique meum Erasmum. Nunquam sinam illum a me divelli.' 
Votum erat mutuum, sed neutri contigit quod optavit. Utinam illud concedat 
Christi misericordia, ut nos invicem brevi complectamur illic ubi nulla est futura 
distractio, neque quisquam erit qui vel illum mihi vel me illi invideat. 

Bene vale, quisquis es qui haec legis. 

Friburgi Brisgoiae Anno M.D.XXXIII. 


XXIV . The Lives of Vitrarius and Colet 

(Erasmus Roterodamus Iodoco Ionae Erphordiensi S.D.) 

Quod tam impense rogas, vir optime, ut tibi Ioannis Coleti vitam paucis velut in 
brevi tabella depingam, hoc faciam lubentius, quod suspicor te tibi quaerere 
egregium aliquod pietatis exemplar, ad quod tuum institutum attemperes. 
Equidem, mi Iona carissime, ut fatear me cum multis habuisse consuetudinem 
quorum integritas mihi valde probaretur, tamen nullum adhuc vidi in cuius 
moribus nescio quid adhuc Christianae puritatis non desiderarem, quoties ad 
horum duorum sinceritatem conferrem aliquem; quorum alterum mihi nosse 
contigit apud oppidum Artesiae, quod vulgo dicitur sancti Audomari, cum huc me 
pestis, hac sane in parte mihi felix, Lutetia propulisset; alterum in Britannia, quo 
me Montioii mei caritas pertraxerat. Lucrum facies, cuius scio te avidissimum; 
pro uno duos dabo. 

Prior dictus est Ioannes Vitrarius, ordinis Franciscani — nam in hoc vitae genus 
adolescens inciderat; meo iudicio nulla ex parte posthabendus Coleto, nisi quod 
ob servitutem instituti minus multis prodesse poterat. Annos natus erat ferme 
quadraginta quatuor cum hominem nosse coeperam; ac statim adamare me coepit, 
hominem sui multum dissimilem. Erat auctoritatis maximae apud optimos 
quosque, multis magnatibus gratissimus, corpore procero et eleganti, natura felici, 
animo sic excelso ut nihil esset illo humanius. Scotias argutias puer imbiberat, 
quas ne prorsus improbabat, quod quaedam scite dicerentur licet sordidis verbis, 
nec rursus magni faciebat. Ceterum, ubi contigisset Ambrosium, Cyprianum, 



Hieronymum degustare, mirum quam prae his illa fastidiebat. Nullius ingenium 
magis admirabatur in sacris literis quam Origenis: cumque cavillarer me mirari, 
quod hominis haeretici scriptis delectaretur, ille mira alacritate 'Fieri non potuit' 
inquit 'quin hoc pectus inhabitarit Spiritus sanctus, unde tot libri tam eruditi tanto 
ardore scripti prodierunt'. 

Quanquam autem illud vitae institutum, in quod per inscitiam aetatis fuerat vel 
delapsus vel pertractus, nequaquam probabat, subinde dictitans apud me 
fatuorum esse vitam potius quam religiosorum ad nolae signum dormire, 
expergisci, redormiscere, loqui, tacere, ire, redire, cibum capere, desinere pastu, 
denique nihil non facere ad praescriptum humanum potius quam ad Christi 
regulam: nihil iniquius esse quam inter tam inaequales aequalitatem, maxime 
quod illic saepenumero coelestia ingenia ac melioribus rebus nata, caerimoniis et 
constitutiunculis humanis aut etiam livore sepelirentur: tamen nec cuiquam 
unquam fuit auctor mutandae vitae, nec ipse quicquam huiusmodi molitus est, 
paratus omnia ferre potius quam ulli mortalium offendiculo esse, Pauli sui 
exemplum in hoc quoque referens. Nihil autem erat tam iniquum quod ille pacis 
servandae studio non summa cum alacritate perpeteretur. 

Libros divinos, praesertim epistolas Pauli, sic edidicerat, ut nemo melius teneret 
ungues digitosque suos quam ille Pauli sui sermones. Dedisses initium ex 
quacunque parte, ille mox totam epistolam absque ullo lapsu fuisset prosecutus. 
Ambrosii pleraque tenebat memoriter. Vixque credibile est quantum item ex aliis 
orthodoxis veteribus memoria complecteretur. Praestitit hoc illi partim memoria 
natura felix, partim assidua meditatio. 

Rogatus a me in familiari colloquio, quibus modis praepararet animum suum 
iturus ad contionandum, respondit se solitum in manus sumere Paulum, et in eius 
lectione tam diu commorari, donec sentiret incalescere pectus. Illic haerebat, 
addens igneas ad Deum preces, donec admoneretur esse tempus incipiendi. Non 
dividebat fere contiones suas; id quod vulgus ita facit, quasi secus facere non 
liceat; unde fit ut frequenter sit frigidissima distinctio. Quanquam omnis illa 
distinctionum cura frigus addit orationi, et artificii significationem praebens fidem 
elevat dicentis. At hic perpetuo quodam sermonis fluxu connectebat sacram 
Epistolam cum Evangelica lectione, ut auditor domum rediret et eruditior et 
inflammatior ad studium pietatis. Neque gesticulationibus ineptiebat nec 
vociferationibus tumultuabatur, sed totus apud se sic promebat verba, ut sentires 



ex ardenti ac simplici sed sobrio pectore proficisci: nec usquam immorabatur ad 
taedium usque, neque iactabat sese variis citationibus nominum, quemadmodum 
nunc e Scoto, Thoma, Durando, nunc ex iuris utriusque libris, nunc e philosophis, 
nunc e poetis centones frigidos consarcinat, quo populo nihil nescire videantur. 
Totus sermo quem promebat erat sacrae scripturae plenus, nec aliud ructare 
poterat. Amabat quod loquebatur. 

Nonnunquam septies contionabatur uno die, nec unquam illi deerat sermonis 
eruditi copia, quoties de Christo loquendum erat. Quanquam tota illius vita nihil 
erat nisi sacra contio. Erat alacer minimeque tetricus in convivio: sed sic ut 
nullam unquam praeberet speciem levitatis aut ineptiae, luxus aut intemperantiae 
multo minus. Miscebat sermones eruditos, plerumque sacros, et ad pietatem 
facientes. Talia erant colloquia, si quis illum adibat; aut si quem ille visebat, aut 
si quo faciebat iter, habebat potentes amicos, qui illi in itinere mulum aliquoties 
aut equum subiciebant, quo commodius liceret confabulari; ibi promebat vir 
optimus exhilarato spiritu quae nullis gemmis poterant aestimari. Neminem ab se 
tristem dimittebat, immo neminem non dimittebat meliorem et ad pietatis amorem 
animatiorem. 

Nihil erat in quo sentire posses illum ulli suo commodo servire; non ventri, non 
ambitioni, non avaritiae, non voluptati, non odio, non livori, non ullis malis 
affectibus erat obnoxius. Quicquid acciderat, agebat gratias Deo: nec aliud erat 
gaudium quam si quos inflammasset ad studium Evangelicae pietatis. Nec irritus 
fuit illius conatus. Complures tum viros tum feminas lucri fecerat Christo: qui 
quantum differrent ab hoc Christianorum vulgo, mors arguebat. Vidisses enim 
huius discipulos summa cum alacritate spiritus mori, et sub mortem vere 
cygneam canere cantionem, ea promentes quae pectus afflatum sacro numine 
testarentur: cum ceteri peractis caerimoniis et adhibitis sollemnibus illis 
protestationibus fidentes, diffidentes exhalarent animam. Testis est huius rei 
medicus eximius eius oppidi Ghisbertus ac pertinax verae pietatis cultor, qui 
plurimis utriusque scholae morientibus adfuit. 

Pertraxerat aliquot et e sui gregis sodalibus, sed pauciores — (quemadmodum et 
Christus apud suos non potuit multas virtutes facere)—; nam illis fere placent qui 
sua doctrina plurimum commeatus convehunt in culinam, potius quam qui 
plurimas animas asserunt Christo. Cum autem ab omnibus vitiis abhorrebat 
animus ille purissimus ac vere templum Christo dicatum, tum maxime a libidine, 




adeo ut odore talium gravissime offenderetur, tantum aberat ut turpiloquium ferre 
posset. In vitia vulgi nunquam odiose debacchabatur, neque quicquam adferebat e 
secretis confessionibus: sed ita depingebat honestatis imaginem, ut se quisque 
tacitus agnosceret. In consiliis dandis mira prudentia, mira integritas, mira 
dexteritas. Secretas confessiones non admodum volens audiebat, sed tamen in hoc 
quoque serviebat caritati: anxias ac subinde repetitas confessiones palam 
detestabatur. 

Superstitioni ac caerimoniis minimum tribuebat, vescebatur cibis quibuslibet 
sobrie et cum gratiarum actione. Vestitus erat nihil ab aliis differens. Solebat 
nonnunquam et valetudinis causa suscipere iter aliquod, si quando senserat 
corpus humore degravari. Quodam igitur die, cum persolveret pensum precum 
matutinarum cum suo sodali, sensissetque stomachum fortassis ob pridianam 
inediam nauseantem, ingressus domum proximam, sumpsit cibi nonnihil, ac 
repetito itinere pergebat precari. Ibi cum sodalis illius putaret omnia repetenda ab 
initio, quod primae horae precibus nondum dictis sumpsisset cibum, ille alacer 
negavit quicquam esse admissum, immo Deo nonnihil fore lucri. 'Antehac' inquit 
'languidi et segnes precabamur; nunc alacribus animis illi dicemus hymnos 
spirituales; et eiusmodi sacrificiis ille delectatur, quae ab hilari datore offeruntur.' 

Ego cum id temporis diversarer apud Antonium a Bergis abbatem Bertinicum, 
nec nisi post meridiem illic pranderetur, neque meus stomachus ferret tam 
diutinam inediam (erat autem tempus quadragesimae ), praesertim cum totus 
essem in studiis, solebam ante prandium sorbitiuncula tepida fulcire stomachum, 
quo duraret in horam prandii. Hac de re cum illum consulerem num liceret, ille 
circumspecto sodali, quem tum habebat laicum, ne quid offenderetur: 'Immo' 
inquit 'peccares nisi faceres, et ob cibulum omitteres ista tua sacra studia, tuoque 
corpusculo faceres iniuriam.' 

Cum Alexander Pontifex ex uno Iubilaeo fecisset duos, quo quaestus esset 
uberior, eiusque dispensationem Episcopus Tomacensis praesente pecunia suo 
periculo redimisset, summo studio adnitebantur commissarii, ne sortem perderet 
Episcopus, immo ut lucrum non poenitendum accederet. Hic in primis ad fabulae 
partes vocabantur ii qui in contionibus populo essent gratiosi. Noster sentiens id 
in scrinia conferri, quo sublevabantur ante pauperes, non improbabat quod 
offerebat Pontifex, nec probabat tamen. Ceterum illud improbabat, quod tenues 
fraudarentur solito subsidio: damnabat stultam eorum fiduciam qui nummo in 



scrinium coniecto putarent sese liberos a peccatis. 


Tandem obtulerunt commissarii centum florenos ad structuram templi (nam id 
tum aedificabantur in eius monasterio), ut si nollet commendare venias 
pontificias, saltem ea taceret quae officerent. Ibi vir velut afflatu sacro percitus, 
'Abite' inquit, 'hinc, Simoniaci, cum vestra pecunia. An eum me putatis qui ob 
pecuniam sim suppressurus Evangelicum veritatem? Ea si vestro quaestui obstat, 
mihi maior esse debet cura animarum quam vestri compendii.' Cessere tum vigori 
pectoris Evangelici homines male sibi conscii, sed interim praeter exspectationem 
summo diluculo affixa est excommunicatio; quae tamen a cive quodam detracta 
est priusquam multis innotesceret. 

Ille nihil his minis territus, summa cum animi tranquillitate docebat populum et 
Christo sacrificabat: nec ullum metum prae se ferebat talis anathematis, quod ob 
Christum praedicatum intentaretur. Mox citatus est ad Episcopum Morinensem. 
Paruit Episcopo suo, venit uno sodali comitatus, nihil ipse de se sollicitus: sed 
tamen inscio illo cives equitum praesidia collocarant in itinere, ne per insidias 
interceptus in antrum aliquod coniiceretur. Quid enim non audet auri sacra 
fames? Episcopus obiecit articulos aliquot, quos ex illius collegerant contionibus: 
ille magno animo respondit et Episcopo satisfecit. Aliquanto post denuo vocatus 
est, obiecti sunt plures: ubi et ad hos responderat, rogabat cur non adessent 
accusatores, ut suo quoque periculo accusarent: se iam bis venisse honoris illius 
gratia quod episcopus esset, ceterum non venturum tertio, si simili modo 
vocaretur: esse sibi domi melius negotium. Ita suo ingenio relictus est, sive quia 
deerat ansa nocendi, sive quia timebant populi tumultum, in quo probitas illius 
habebat optimum quemque addictissimum: etiamsi ille tale nihil ambiebat. 

Iamdudum rogabis, scio, quis huius viri fuerit exitus. Non solum displicuit 
commissariis, sed etiam suis fratribus aliquot, non quod non probarent vitam, sed 
quod ea melior esset quam ipsis expediebat. Totus inhiabat in lucrum animarum, 
ceterum ad instruendam culinam aut exstruendos parietes, ad illectandos dotatos 
adolescentes segnior erat quam illi vellent: etiamsi hoc quoque non neglegebat vir 
optimus, duntaxat si quid ad sublevandam necessitatem pertineret, verum non ut 
plerique praepostere curabat ista. Immo quendam etiam thynnum alienarat: is erat 
aulicus ac prorsus aulicis moribus, uxorem pro derelicta habens, quam habebat et 
claro genere natam et aliquot liberorum matrem. Hic cum omnibus tentatis, quo 
uxorem marito reconciliaret, nihil ageret, nec durus ille vel affinium respectu vel 



liberorum communium affectu vel sua ipsius conscientia flecteretur, reliquit 
hominem ceu deploratum. Is paulo post ex more petasonem aut armum suillum 
misit. Ceterum Ioannes (nam tum Guardianum agebat) mandarat ianitori ne quid 
reciperet nisi se vocato. Cum adesset munus, vocatus est: ibi famulis qui 
deferebant heri nomine, 'Referte' inquit 'onus vestrum unde attulistis: nos non 
recipimus munera diaboli.' 

Itaque tametsi non ignorabant illius vitam ac doctrinam esse seminarium 
egregium Evangelicae pietatis, tamen quoniam non perinde conducebat proventui 
culinae, iussus est deponere Guardiani munus: quo nihil ille fecit lubentius, et 
suffectus est illi quidam quem ego novi, aliunde ascitus, homo non dicam qualis 
aut quam alteri dissimilis; in summa is mihi visus est cui nemo prudens cauletum 
suum vellet committere; sive hunc obtruserunt qui cupiebat abesse, sive is visus 
est ad rem magis idoneus. Porro cum ex eius convictu subolesceret unus atque 
alter, qui simili spiritu raperetur ad studium consulendi pietati Christianae potius 
quam ad augendum penus, relegarunt hominem Curtracum in monasteriolum 
virginum. Ibi quantum licuit, sui similis docens, consolans, adhortans, diem suum 
feliciter obiit, relictis aliquot libellis, quos e sacris auctoribus decerpserat Gallice; 
quos non dubito tales esse qualis erat hominis vita et oratio. Et tamen audio nunc 
a nonnullis damnari, qui putant esse ingens periculum si populus aliquid legat 
praeter ineptas fabulas historiarum. Vivit adhuc illius doctrinae scintilla in 
multorum pectoribus. Sic contemptim habitus est a suis vir ille singularis, qui si 
Paulo apostolo collega contigisset, nihil addubito quin illum suo Bamabae aut 
Timotheo fuerit antepositurus. 

Habes vere gemmeum Vitrarium nostrum, ignotum mundo, celebrem et clarum in 
regno Christi. Nunc Coletum huic simillimum accipe. Alterum alteri depinxeram, 
et uterque alterius videndi desiderio flagrabat, atque hac gratia Vitrarius in 
Angliam traiecerat; ac mihi post narrabat Coletus apud se fuisse Minoritam 
quendam, cuius colloquio prudenti pioque mirum in modum fuisset delectatus, 
sed adhibitum alterum quendam eiusdem ordinis Stoicum, qui visus indigne ferre 
Christianum colloquium interruperit. Ac fortasse Coletus hoc nomine plus laudis 
meretur, quod nec indulgentia fortunae nec impetu naturae, longe alio trahentis, 
potuerit ab Evangelicae vitae studio depelli. Natus est enim e claris et opulentis 
parentibus, idque Londini. Siquidem pater bis in urbe sua praefecturam summam 
gessit, quam illi Maioritatem appellant. Mater quae adhuc superest, insigni 
probitate mulier, marito suo undecim filios peperit ac totidem filias. Quorum 




omnium natu maximus erat Coletus, ac proinde solus heres futurus iuxta leges 
Britannicas, etiamsi illi fuissent superstites: sed ex omnibus ille superfuit solus, 
cum illum nosse coepissem. Accesserat his fortunae commodis corpus elegans ac 
procerum. 

Adolescens apud suos quicquid est scholasticae philosophiae, diligenter 
perdidicit, ac titulum assecutus est, qui septem liberalium artium scientiam 
profitetur. Quarum nulla erat in qua ille non esset gnaviter ac feliciter exercitatus: 
nam et libros Ciceronis avidissime devorarat, et Platonis Plotinique libros non 
oscitanter excusserat, nec ullam mathematices partem intactam reliquit. Post 
tanquam avidus bonarum rerum negotiator, adiit Galliam, mox Italiam. Ibi se 
totum evolvendis sacris auctoribus dedit, sed prius per omnia literarum genera 
magno studio peregrinatus, priscis illis potissimum delectabatur, Dionysio, 
Origine, Cypriano, Ambrosio, Hieronymo. Neque tamen non legit Scotum ac 
Thomam aliosque huius farinae, si quando locus postulabat. In utriusque iuris 
libris erat non indiligenter versatus. Denique nullus erat liber, historiam aut 
constitutiones continens maiorum, quem ille non evolverat. Habet gens Britannica 
qui hoc praestiterunt apud suos quod Dantes ac Petrarcha apud Italos. Et horum 
evolvendis scriptis linguam expolivit, iam tum se praeparans ad praeconium 
sermonis Evangelici. 

Reversus ex Italia, mox relictis parentum aedibus Oxoniae maluit agere. Illic 
publice et gratis Paulinas epistolas omnes enarravit. Hic hominem nosse coepi, 
nam eodem tum me deus nescio quis adegerat; natus tum erat annos ferme 
triginta, me minor duobus aut tribus mensibus. In Theologica professione nullum 
omnino gradum nec assecutus erat nec ambierat: tamen nullus erat illic doctor vel 
Theologiae vel luris, nullus abbas aut alioqui dignitate praeditus, quin illum 
audiret, etiam allatis codicibus: sive hoc laudis debetur Coleti auctoritati, sive 
illorum studio, quos non puduerit senes a iuvene, doctores a non doctore discere: 
tametsi post ultro delatus est doctoris titulus, quem ille recepit magis ut illis 
gereret morem quam quod ambiret. 

Ab his sacris laboribus, Regis Henrici, eius nominis septimi, favore Londinum est 
revocatus, ac Decanus apud divum Paulum factus, ut illius praeesset collegio 
cuius literas sic adamabat. Est autem dignitas eius nominis apud Anglos prima, 
tametsi sunt aliae proventu magis opimo. Hic vir optimus tanquam ad opus 
vocatus, non ad dignitatem, collegii sui collapsam disciplinam sarsit, et, quod erat 



illic novum, singulis diebus festis in suo templo contionari instituit, praeter 
contiones extraordinarias, quas nunc in regia, nunc aliis atque aliis locis habebat. 
Porro in suo templo non sumebat sibi carptim argumentum ex Evangelio aut ex 
epistolis Apostolicis, sed unum aliquod argumentum proponebat, quod diversis 
contionibus ad finem usque prosequebatur: puta Evangelium Matthaei, symbolum 
fidei, precationem Dominicam. Et habebat auditorium frequens, in quo plerosque 
primores suae civitatis et aulae regiae. 

Mensam Decani, quae antea sub hospitalitatis titulo luxui servierat, contraxit ad 
frugalitatem. Nam cum et ante annos aliquot in totum abstinuisset a cena, caruit 
vespertinis convivis. Porro cum serius pranderet, etiam tum minus habuit multos: 
sed hoc pauciores, quod et frugalis esset apparatus, tametsi nitidus, et brevis 
accubitus, denique sermones qui non delectarent nisi doctos ac bonos. Consecrata 
mensa mox puer aliquis clara voce distincte pronuntiabat caput aliquod ex 
epistolis Pauli aut proverbiis Salomonis. Ex eo delectum locum ipse fere 
repetebat, ac sermonis occasionem sumebat, sciscitans ab eruditis aut ingeniosis 
etiam idiotis, quid hoc aut illud dictum sibi vellet. Atque ita sermonem 
temperabat, ut quanquam et pius et gravis, tamen nihil haberet taedii aut 
supercilii. Rursus sub convivii finem, cum iam utcunque satisfactum esset non 
voluptati sed necessitati, aliud argumentum iniecit: atque ita convivas dimisit et 
animo et corpore refectos, ut meliores discederent quam venerant, et stomachum 
minime cibis onustum referrent. 

Impense delectabatur amicorum colloquiis, quae saepe differebat in multam 
noctem: sed omnis illius sermo aut de literis erat aut de Christo. Si grati 
confabulonis non erat copia (nec enim quibuslibet delectabatur), puer aliquis e 
sacris libris aliquid pronuntiabat. Me nonnunquam et peregrinationis comitem 
ascivit, nihil erat illic eo festivius: sed semper libellus erat itineris comes, nec alii 
sermones quam de Christo. Impatiens erat omnium sordium, adeo ut nec 
sermonem ferret soloecum ac barbarie spurcum. Quicquid erat domesticae 
supellectilis, quicquid apparatus in cibis, quicquid in vestibus, quicquid in libris, 
nitidum esse volebat, de magnificentia non laborabat. Non nisi pullis vestibus 
utebatur, cum illic vulgo sacerdotes ac theologi vestiantur purpura. Summa vestis 
semper erat lanea ac simplex; si frigus hoc postulabat, interulis pelliciis se 
muniebat. 


Quicquid e sacerdotiis redibat, id in usus domesticos oeconomo suo 



dispensandum reliquit: quod erat patrimonii (erat autem amplissimum) ipse in 
pios usus distribuebat. Nam patre defuncto, cum ingentem pecuniae vim 
accepisset ex hereditate, ne servata gigneret in eo aliquid morbi, novam scholam 
exstruxit in coemeterio Sancti Pauli, puero Iesu sacram, opere magnifico. Adiecit 
aedes magnificas, in quibus agerent duo ludi magistri, quibus amplum salarium 
designavit, quo gratuito docerent, sed sic uti schola non capiat nisi certum 
numerum. Eam distinxit in partes quatuor. Primus ingressus habet ceu 
catechumenos. Nullus autem admittitur nisi qui iam norit et legere et scribere. 
Secunda pars habet eos quos hypodidascalus instituit. Tertia quos superior erudit. 
Alteram ab altera dirimit velum quoddam quod adducitur ac diducitur cum libet. 
Supra cathedram praeceptoris sedet puer Iesus singulari opere, docentis gestu, 
quem totus grex adiens scholam ac relinquens hymno salutat. Et imminet Patris 
facies dicentis 'Ipsum audite': nam haec verba me auctore ascripsit. In postremo 
sacellum est, in quo licet rem divinam facere. Tota schola nullos habet angulos 
aut secessus, adeo ut nec solarium sit ullum aut cubiculum. Pueris singulis suus 
locus in gradibus paulatim ascendentibus, distinctis spatiis. Quaeque classis 
habet sedecim, et qui in sua classe praecellit, sellulam habet ceteris paululo 
eminentiorem. Nec quosvis admittunt temere, sed delectus fit indolis et 
ingeniorum. 

Vidit illud vir perspicacissimus, in hoc esse praecipuam reipublicae spem, si 
prima aetas bonis rationibus institueretur. Ea res cum constet immensa pecunia, 
tamen nullum in huius consortium admisit. Quidam legerat in eam structuram 
centum libras monetae Britannicae: ubi sensit Coletus hac gratia sibi nescio quid 
iuris vindicare laicos, permissu episcopi sui eam pecuniam contulit in sacras 
vestes templi. Reditibus totique negotio praefecit non sacerdotes, non episcopum 
aut capitulum, ut vocant, non magnates: sed cives aliquot coniugatos, probatae 
famae. Roganti causam ait nihil quidem esse certi in rebus humanis, sed tamen in 
his se minimum invenire corruptelae. 

Atque ut hoc opus nemo non probavit, ita multi demirabantur cur 
magnificentissimas aedes exstrueret intra pomeria monasterii Carthusiensium, 
quod non procul abest a regia quae dicitur Richemonda. Aiebat se parare sedem 
illam suae senectuti, cum iam impar laboribus aut morbo fractus cogeretur se 
submovere ab hominum consortio. Illic erat animus philosophari cum duobus aut 
tribus amiculis eximiis, inter quos me solitus est numerare; sed mors antevertit. 
Nam cum ante paucos annos correptus esset sudore pestilenti, qui morbus 



peculiariter infestat Britanniam, et ab eodem tertio repetitus, utcunque tamen 
revixit; sed ex morbi reliquiis contracta est viscerum tabes, qua periit. Sepultus 
est ad australe chori latus in suo templo humili sepulchro, quod in eum usum iam 
ante annos aliquot delegerat, inscriptione addita 'IOAN. COL.' 

Finem faciam, mi Iona, si pauca commemoraro primum de ipsius natura, deinde 
de opinionibus paradoxis, postremo de procellis quibus explorata est hominis 
ingenua pietas. Cuius minimam portionem debebat naturae suae; siquidem animo 
praeditus erat insigniter excelso et omnis iniuriae impatientissimo, ad luxum ac 
somnum mire propensus, ad iocos ac facetias supra modum proclivis. Haec ipse 
mihi fassus est, nec omnino tutus a morbo philargyriae. Adversus haec ita 
pugnavit philosophia sacrisque studiis, vigiliis, ieiuniis, ac precibus, ut totum 
vitae cursum ab huius seculi inquinamentis purum peregerit. Opes in pios usus 
dissipavit. Adversus animi celsitudinem ratione pugnavit, adeo ut a puero quoque 
moneri se pateretur. Somnum ac luxum abstinentia cenae perpetua, iugi 
sobrietate, indefessis laboribus studiorum sanctisque colloquiis profligavit: et 
tamen si quando sese obtulisset occasio vel iocandi apud facetos vel colloquendi 
cum feminis vel accumbendi in opiparis conviviis, vidisses aliqua naturae 
vestigia. Et ob id fere a laicorum consuetudine abstinuit, sed praecipue a 
conviviis: ad quae si quando cogebatur, me aut mei similem adhibebat, quo 
Latinis fabulis declinaret profana colloquia. Atque interim sumpto ex uno tantum 
genere cibi pusillo, uno aut altero cerevisiae haustu contentus erat, a vino 
temperans, quo tamen delectabatur eleganti, sed temperatissime utens. Ita se sibi 
semper habens suspectum, cavebat ab omnibus quibus esse posset offendiculo 
cuiquam; nec enim ignorabat omnium oculos in se coniectos. 

Nunquam vidi ingenium felicius, atque ob id similibus ingeniis unice 
delectabatur: sed ad haec se malebat demittere quae praepararent ad 
immortalitatem vitae futurae. Nulla in re non philosophabatur, si quando se 
laxabat fabulis amoenioribus. In pueris ac puellis delectabat naturae puritas ac 
simplicitas, ad cuius imitationem suos vocat Christus, angelis eos solitus 
comparare. 

Iam ut alteram exsolvam partem, opinionibus a vulgo multum dissidebat, sed 
mira prudentia hac in re sese attemperabat aliis, ne quos offenderet, aut ne quid 
labis in famam contraheret; non ignarus quam iniqua sint hominum iudicia, 
quamque prona in malum credulitas, quantoque facilius sit maledicis linguis 



contaminare famam hominis quam benedicis sarcire. Inter amicos ac doctos 
liberrime profitebatur quid sentiret. Scotistas, quibus hominum vulgus ceu 
peculiare tribuit acumen, aiebat sibi videri stupidos et hebetes et quidvis potius 
quam ingeniosos; nam argutari circa alienas sententias ac verba, nunc hoc 
arrodere, nunc illud, et omnia minutatim dissecare, ingenii esse sterilis et inopis. 
Thomae tamen, nescio qua de causa iniquior erat quam Scoto. Etenim cum hunc 
apud illum aliquando laudarem ut inter recentiores non aspernandum, quod et 
sacras literas et auctores veteres videretur evolvisse (cuius rei suspicionem mihi 
fecerat Catena quae vocatur Aurea) et aliquid haberet in scriptis affectuum, semel 
atque iterum dissimulavit obticescens. Verum ubi rursus in alio colloquio 
inculcarem eadem vehementius, obtuitus est me, velut observans serione haec 
dicerem necne; cum animadverteret me ex animo loqui, tanquam afflatus spiritu 
quodam, 'Quid tu' inquit, 'mihi praedicas istum, qui nisi habuisset multum 
arrogantiae, non tanta temeritate tantoque supercilio definisset omnia? et nisi 
habuisset aliquid spiritus mundani, non ita totam Christi doctrinam sua profana 
philosophia contaminasset.' Admiratus sum hominis impetum, coepique 
diligentius eius viri scripta evolvere. Quid verbis est opus? omnino decessit 
aliquid meae de illo existimationi. 

Cum nemo magis faveret Christianae pietati, tamen erga monasteria, quae nunc 
falso nomine pleraque sic vocantur, minimum habebat affectus; eisque aut nihil 
aut quam minimum largiebatur, ac ne moriens quidem aliquid illis decidit: non 
quod invisos haberet ordines, sed quod homines suae professioni non 
respondebant. Nam ipsi in votis erat se prorsus ab hoc mundo extricare, sicubi 
repperisset sodalitium vere coniuratum in vitam Evangelicam. Atque id negotii 
mihi delegarat Italiam adituro, narrans sese apud Italos comperisse quosdam 
monachos vere prudentes ac pios. Nec enim ille iudicabat esse religionem quam 
vulgus iudicat, cum sit aliquoties ingenii penuria. Laudabat et Germanos aliquot, 
apud quos residerent etiamnum priscae religionis vestigia. Dictitare solebat se 
nusquam reperire minus corruptos mores quam inter coniugatos, quod hos 
affectus naturae, cura liberorum ac res familiaris ita veluti cancellis quibusdam 
distringerent, ut non possent in omne flagitii genus prolabi. 

Nulli mortalium generi erat infensior quam episcopis qui pro pastoribus lupos 
agerent; nec ullos magis exsecrabatur, quod cultu sacro, caerimoniis, 
benedictionibus ac veniolis sese venditarent populo, cum toto pectore servirent 
mundo, hoc est gloriae et quaestui. E Dionysio ceterisque priscis theologis 



quaedam hauserat, quibus non ita favebat, ut usquam contenderet adversus 
decreta ecclesiastica, sed tamen ut minus esset iniquus iis qui non probarent sic 
passim in templis adorari imagines pictas, ligneas, saxeas, aereas, aureas, 
argenteas: item iis qui dubitarent an sacerdos insigniter ac palam improbus 
conficeret aliquid sacramentali functione; haudquaquam favens istorum errori, 
sed indignans iis qui vita palam et undique contaminata praeberent causam 
huiusmodi suspicionis. 

Collegia quae multo magnificoque sumptu sunt apud Anglos instituta, dicebat 
officere bonis studiis, nec aliud esse quam invitabula otiosorum: neque scholis 
publicis perinde multum tribuebat, quod ambitio profitendi et quaestus omnia 
vitians corrumperet sinceritatem omnium disciplinarum. 

Ut confessionem secretam vehementer probabat, negans se ulla ex re capere 
tantundem consolationis ac boni spiritus, ita anxiam ac subinde repetitam 
vehementer damnabat. Cum apud Anglos mos sit ut sacerdotes fere cotidie faciant 
rem divinam, ille tamen contentus erat diebus Dominicis ac festis sacrificare, aut 
certe pauculis diebus extra hos: sive quod sacris studiis, quibus se parabat ad 
contionandum, et ecclesiae suae negotiis distineretur; sive quod comperiret se 
maiore cum affectu sacrificare si id ex intervallo faceret. Haudquaquam tamen 
improbabat illorum institutum, quibus placeret cotidie adire mensam Dominicam. 

Cum esset ipse doctissimus, tamen anxiam hanc et laboriosam sapientiam non 
probabat, quae ex omnium disciplinarum cognitione et ex omnium auctorum 
lectione velut ansis omnibus absolvitur: dictitans ita deteri nativam illam ingenii 
sanitatem et sinceritatem, hominesque reddi minus sanos et ad Christianam 
innocentiam puramque ac simplicem caritatem minus idoneos. Plurimum 
tribuebat epistolis apostolicis, sed ita suspiciebat admirabilem illam Christi 
maiestatem, ut ad hanc quodammodo sordescerent apostolorum scripta. Omnia 
fere Christi dicta miro ingenio revocarat ad terniones, unde et librum instituerat 
scribere. Quod sacerdotes etiam occupati cotidie tam prolixas preces exhaurire 
cogerentur, etiam domi atque in itinere, vehementer admirabatur; cultum autem 
ecclesiasticum magnifice fieri valde probabat. 

Innumera sunt hodie in publicis scholis receptissima a quibus ille plurimum 
dissentiebat, de quibus inter amiculos solebat aliquando conferre; apud alios 
dissimulabat, ne geminum caperet incommodum, ut et nihil proficeret nisi in 



peius, et existimationis suae iacturam faceret. Nullus erat liber tam haereticus 
quem ille non attente evolveret, dicens se plus aliquotiens ex illis capere fructus 
quam ex horum libris qui sic omnia definiunt, ut frequenter adulentur coryphaeis, 
nonnunquam et sibi ipsis. Recte loquendi copiam non ferebat peti e 
praeceptionibus grammaticorum, quas asseverabat officere ad bene dicendum, nec 
id contingere nisi evolvendis optimis auctoribus; sed huius opinionis ipse poenas 
dedit. Cum enim esset et natura et eruditione facundus, ac dicenti mira suppeteret 
orationis ubertas, tamen scribens subinde labebatur in his quae solent notare 
critici. Atque hac, ni fallor, gratia a libris scribendis abstinebat, atque utinam non 
abstinuisset: nam huius viri cogitationes quacunque etiam lingua proditas 
optarim. 

Iam ne quid defuisse putetur absolutae Coleti pietati, tempestates quibus agitatus 
est accipe. Nunquam illi bene convenerat cum suo Episcopo, de cuius moribus ne 
quid dicam, superstitiosus atque invictus erat Scotista, et hoc nomine sibi 
semideus videbatur: quo quidem ex genere cum aliquot noverim quos nolim 
improbos appellare, nullum tamen adhuc vidi quem mea quidem sententia possis 
vere pureque dicere Christianum. Nec admodum gratus erat plerisque sui collegii, 
quod tenacior esset disciplinae regularis, ac subinde quiritabantur se pro 
monachis haberi; quanquam hoc collegium olim fuit, et in vetustis syngraphis 
vocatur orientale monasterium. * 

Sed cum iam odium senis Episcopi — erat enim non minor annis octoginta — 
atrocius esset quam ut premi posset, ascitis duobus episcopis aeque cordatis nec 
minus virulentis, incipit Coleto negotium facessere, non alio telo quam quo solent 
isti, si quando cui exitium moliuntur. Defert eum apud archiepiscopum 
Cantuariensem, articulis aliquot notatis, quos ex illius contionibus decerpserat. 
Quorum unus erat quod docuisset non adorandas imagines: alter quod sustulisset 
a Paulo laudatam hospitalitatem, qui enarrans illud ex Evangelio, 'Pasce, pasce, 
pasce oves meas,' cum in prioribus duobus cum reliquis interpretibus consentiret, 
pasce exemplis vitae, pasce sermone doctrinae, in tertio dissensisset, negans 
convenire ut apostoli, qui tum erant pauperes, iuberentur oves suas pascere 
subsidio temporali, et huius loco aliud quiddam substituisset: tertium, quod cum 
in contione dixisset quosdam de charta contionari (id quod multi frigide faciunt in 
Anglia), oblique taxasset Episcopum, qui ob senium solitus sit facere. 
Archiepiscopus, cui Coleti dotes erant egregie cognitae, patrocinium innocentis 
suscepit, e iudice factus patronus, cum ipse Coletus ad haec aliaque stultiora 



respondere dedignaretur. 


Non conquievit tamen senis odium. Tentavit aulam regiam in Coletum concitare, 
atque in primis Regem ipsum, iam aliud telum nactus, quod publice dixisset in 
contione pacem iniquam praeferendam bello aequissimo. Id enim temporis 
adornabantur bellum in Gallos, et huius fabulae non minimam partem Minoritae 
duo agebant; quorum alter fax belli mitram meruit, alter bonis lateribus 
vociferabatur in contionibus in poetas: sic enim designabat Coletum, cum is a 
poeticis numeris esset alienissimus, alioqui non imperitus musices. Hic rex, 
egregius iuvenis, dedit evidens specimen ingenii sui regno dignissimi, privatim 
hortans Coletum, pergeret sua doctrina libere succurrere moribus eius seculi 
corruptissimis, neque subduceret lucem suam temporibus tenebricosissimis: se 
non ignorare quid in illum stimularet episcopos illos, neque nescire quantum ipse 
fructus attulisset genti Britannicae sua vita sacraque doctrina. Addebat sese sic 
cohibiturum illorum conatus, ut aliis liqueret non impune fore si qui Coletum 
impeterent. Hic Coletus egit quidem gratias pro animo regio, ceterum quod obtulit 
deprecatus est, negans se velle ut cuiquam peius esset sua causa; se potius 
cessurum munus quod gerebat. 

Sed aliquanto post data est illis ansa ut sperarent iam posse confici Coletum. A 
Pascha parabatur expeditio in Gallos. In die Parasceves Coletus apud Regem et 
aulicos mire contionatus est de victoria Christi, adhortans Christianos omnes ut 
sub Regis sui vexillo militarent ac vincerent. Etenim qui odio, qui ambitione mali 
pugnarent cum malis seque vicissim trucidarent, non sub Christi sed sub diaboli 
signis militare: simulque ostendit quam res esset ardua Christianam obire 
mortem, quam pauci bellum susciperent non odio aut cupiditate vitiati: quam vix 
consisteret eundem habere fraternam caritatem, sine qua nemo visurus esset 
Deum, et ferrum in fratris viscera demergere. Addidit, ut Christum Principem 
suum imitarentur potius quam Iulios et Alexandros. Multaque alia tum 
declamavit in hanc sententiam sic ut Rex nonnihil metueret ne haec contio 
adimeret animos militibus quos educebat. Huc velut ad bubonem omnes 
convolant mali, sperantes fore ut Regis animus iam in illum posset exacerbari. 
Accersitus est Coletus iussu Regis. Venit, pransus est in monasterio 
Franciscanorum quod adhaeret regiae Grienwikensi. Rex ubi sensit, descendit in 
hortum monasterii, et Coleto prodeunte dimisit suos omnes. Ubi solus esset cum 
solo, iussit ut tecto capite familiariter colloqueretur, atque ita exorsus est iuvenis 
humanissimus: 'Ne quid temere suspiceris, Decane. Non huc accersivi te, quo 



turbem tuos sanctissimos labores, quibus unice faveo, sed ut exonerem 
conscientiam meam scrupulis aliquot, tuoque consilio rectius satisfaciam officio 
meo.' Verum ne totum colloquium repetam (quod fere sesquihoram productum 
est), interim in aula ferociebat Bricotus, existimans periclitari Coletum cum per 
omnia conveniret illi cum Regi; nisi quod Rex optabat, ut quod Coletus vere 
dixisset, diceret aliquando explanatius ob rudes milites, qui secus interpretarentur 
quam ipse dixisset, videlicet Christianis nullum esse bellum iustum. Coletus pro 
sua prudentia proque singulari animi moderatione non solum animo regio 
satisfecit, verum etiam auxit gratiam pristinam. Ubi reditum est in regiam, Rex 
dimissurus Coletum allato poculo praebibit, et complexus hominem humanissime 
omniaque pollicitus quae sint ab amantissimo Rege exspectanda, dimisit. Iam 
aulica turba circumstans exspectabat exitum eius colloquii. Ibi Rex omnibus 
audientibus 'Suus' inquit 'cuique doctor esto, et suo quisque faveat. Hic est doctor 
meus'. Ita discesserunt quidam lupi, quod aiunt, hiantes, et praecipue Bricotus; 
nec ab eo die quisquam est ausus impetere Coletum. 

Habes, Iodoce, duos quos aetas nostra tulit, mea sententia vere sincereque 
Christianos, non tam depictos quam delineatos, quantum passa est epistolaris 
angustia. Tuum erit ex utroque decerpere quod tibi videbitur ad veram pietatem 
maxime conducere. Iam si quaeres utrum alteri praeferam, mihi videntur pari 
laude digni, cum dissimili fuerint conditione. Siquidem ut magnum erat Coletum 
in ea fortuna constanter secutum esse, non quo vocabat natura, sed quo Christus; 
ita speciosior est laus Vitrarii, quod in eo genere vitae tantum obtinuerit ac 
praestiterit spiritus Evangelici: perinde quasi piscis in palude vivens nihil trahat 
de sapore palustri. Sed in Coleto quaedam erant quae testarentur illum hominem 
esse; in Vitrario nihil unquam vidi quod ullo pacto saperet affectum humanum. 
Quod si me audies, Iona, non dubitabis hos duos divorum ascribere catalogo; 
etiamsi nullus unquam Pontifex eos referat in canonem. * 

Felices animae, quibus ego multum debeo, vestris precibus adiuvate luctantem 
adhuc in huius vitae malis Erasmum, ut in vestrum contubernium remigrem, 
nusquam postea divellendus. 

Vale, mi Iona. Bene habet si tuo desiderio feci satis; nam argumento scio 
nequaquam esse satisfactum. 


Ex rure Andrelaco. Id. Iun. Anno M.D.XXI. 



XXV . Colet and His Kinsman 


Solebam illi canere fabulam de Ioanne Coleto, viro perenni hominum memoria 
digno. Pessime illi conveniebat cum patruo, viro admodum sene ac praefractis 
moribus. Lis erat non de lana caprina, nec de asini, quod aiunt, umbra, sed de 
magna summa pecuniarum, ob quantam vel filius bellum indiceret patri. Coletus 
pransurus apud reverendissimum praesulem Guilhelmum archiepiscopum 
Cantuariensem iunxit me sibi in cymba. Interea legebat ex Enchiridio meo 
remedium iracundiae, nec tamen indicabat cur ea legeret. Accubitus ordo forte sic 
dabat ut Coletus sederet e regione patrui, vultu subtristi, nec loquens nec 
prandens. Archiepiscopi vero rara quaedam est hac in re dexteritas, ut curet ne 
quis parum hilaris sit in convivio, sermones ad omnium affectus attemperans. Per 
eum itaque iniectus est sermo de collatione aetatum. Hinc orta est inter mutos 
confabulatio. Denique patruus senum more gloriari coepit, quod tantus natu 
tantopere polleret viribus. A prandio nescio quid seorsum agitatum est inter illos. 
Ubi Coletus mecum repetierat cymbam, 'Video,' inquit, 'Erasme, te felicem esse.' 
Ego admirabar cur hominem infelicissimum diceret felicem. Ibi denarravit quam 
atroci animo fuerit in patruum, adeo ut propemodum statuisset omnibus 
Christiane modestiae repagulis refractis et cognationis affectu contempto 
manifestum bellum suscipere cum patruo: eaque gratia cepisse meum Enchiridion 
in manus, ut iracundiae remedium quaereret, et profuisse. Mox ex ea qualicunque 
confabulatione quae orta est in prandio, utrinque diluta est amarulentia, sic ut 
mox Archiepiscopo sequestro facile res omnis inter eos composita est. 


XXVI. Thomas More 

(Erasmus Roterodamus Clarissimo Equiti Ulricho Hutteno S.D.) 

Quod Thomae Mori ingenium sic deamas ac paene dixerim deperis, nimirum 
scriptis illius inflammatus, quibus, ut vere scribis, nihil esse potest neque doctius 
neque festivius, istuc, mihi crede, clarissime Huttene, tibi cum multis commune 
est, cum Moro mutuum etiam. Nam is vicissim adeo scriptorum tuorum genio 
delectatur, ut ipse tibi propemodum invideam. Haec videlicet est illa Platonis 
omnium maxime amabilis sapientia, quae longe flagrantiores amores excitat inter 
mortales quam ullae quamlibet admirabiles corporum formae. Non cernitur illa 



quidem oculis corporeis, sed et animo sui sunt oculi; per hos fit aliquoties ut 
ardentissima caritate conglutinentur, inter quos nec colloquium nec mutuus 
conspectus intercessit. Et quemadmodum vulgo fit ut incertis de causis alia forma 
alios rapiat, ita videtur et ingeniorum esse tacita quaedam cognatio, quae facit ut 
certis ingeniis impense delectemur, ceteris non item. 

Ceterum quod a me flagitas, ut tibi totum Morum velut in tabula depingam, 
utinam tam absolute praestare queam quam tu vehementer cupis; nam mihi 
quoque non iniucundum fuerit interim in amici multo omnium suavissimi 
contemplatione versari. Sed primum non cuiusvis est omnes Mori dotes 
perspexisse. Deinde haud scio an ille laturus sit a quolibet artifice depingi sese. 
Nec enim arbitror levioris esse operae Morum effingere quam Alexandrum 
magnum aut Achillem, nec illi quam hic noster immortalitate digniores erant. 

Tale argumentum prorsus Apellis cuiuspiam manum desiderat: at vereor ne ipse 
Fulvii Rutubaeque similior sim quam Apellis. Experiar tamen tibi totius hominis 
simulacrum delineare verius quam exprimere, quantum ex diutina domesticaque 
consuetudine vel animadvertere licuit vel meminisse. Quod si quando fiet ut vos 
aliqua legatio committat, tum demum intelleges quam non probum artificem ad 
hoc negotii delegeris, vereorque plane ne me aut invidentiae incuses aut 
caecutientiae, qui ex tam multis bonis tam pauca vel viderim lippus vel 
commemorare voluerim invidus. 

Atque ut ab ea parte exordiar qua tibi Morus est ignotissimus, statura modoque 
corporis est infra proceritatem, supra tamen notabilem humilitatem. Verum 
omnium membrorum tanta est symmetria, ut nihil hic omnino desideres. Cute 
corporis candida facies magis ad candorem vergit quam ad pallorem; quanquam a 
rubore procul abest, nisi quod tenuis admodum rubor ubique sublucet. Capilli 
subnigro flavore, sive mavis, sufflavo nigrore, barba rarior. Oculi subcaesii, 
maculis quibusdam interspersi; quae species ingenium arguere solet 
felicissimum, apud Britannos etiam amabilis habetur, cum nostri nigrore magis 
capiantur. Negant ullum oculorum genus minus infestari vitiis. Vultus ingenio 
respondet, gratam et amicam festivitatem semper prae se ferens, ac nonnihil ad 
ridentis habitum compositus; atque ut ingenue dicam, appositior ad iucunditatem 
quam ad gravitatem aut dignitatem, etiamsi longissime abest ab ineptia 
scurrilitateque. Dexter humerus paulo videtur eminentior laevo, praesertim cum 
incedit; id quod illi non accidit natura sed assuetudine, qualia permulta nobis 
solent adhaerere. In reliquo corpore nihil est quod offendat. Manus tantum 



subrusticae sunt; ita duntaxat, si ad reliquam corporis speciem conferantur. Ipse 
omnium quae ad corporis cultum attinet semper a puero neglegentissimus fuit, 
adeo ut nec illa magnopere curare sit solitus quae sola viris esse curanda docet 
Ovidius. Formae venustas quae fuerit adolescenti nunc etiam licet e culmo 
conicere: quanquam ipse novi hominem non maiorem annis viginti tribus; nam 
nunc vix excessit quadragesimum. 

Valetudo prospera magis quam robusta, sed tamen quae quantislibet laboribus 
sufficiat honesto cive dignis, nullis aut certe paucissimis morbis obnoxia: spes est 
vivacem fore, quando patrem habet admodum natu grandem, sed mire virenti 
vegetaque senectute. Neminem adhuc vidi minus morosum in delectu ciborum. 

Ad iuvenilem usque aetatem aquae potu delectatus est; id illi patrium fuit. Verum 
in hac re ne cui molestus esset, fallebat convivas e stanneo poculo cervisiam 
bibens, eamque aquae proximam, frequenter aquam meram. Vinum, quoniam illic 
mos est ad idem poculum vicissim invitare sese, summo ore nonnunquam libabat, 
ne prorsus abhorrere videretur, simul ut ipse communibus rebus assuesceret. 
Carnibus bubulis, salsamentis, pane secundario ac vehementer fermentato 
libentius vescebatur quam his cibis quos vulgus habet in deliciis; alioqui 
neutiquam abhorrens ab omnibus quae voluptatem innoxiam adferunt etiam 
corpori. Lactariorum et eorum foetuum qui nascuntur in arboribus semper fuit 
appetentior; esum ovorum in deliciis habet. Vox neque grandis est nec admodum 
exilis, sed quae facile penetret aures, nihil habens canorum ac molle, sed plane 
loquentis est: nam ad musicam vocalem a natura non videtur esse compositus, 
etiam si delectatur omni musices genere. Lingua mire explanata articulataque, 
nihil habens nec praeceps nec haesitans. Cultu simplici delectatur, nec sericis 
purpurave aut catenis aureis utitur, nisi cum integrum non est ponere. Dictu 
mirum quam neglegens sit caerimoniarum, quibus hominum vulgus aestimat 
morum civilitatem. Has ut a nemine exigit, ita aliis non anxie praestat nec in 
congressibus nec in conviviis; licet harum non sit ignarus, si lubeat uti. Sed 
muliebre putat viroque indignum eiusmodi ineptiis bonam temporis partem 
absumere. 

Ab aula principumque familiaritate olim fuit alienior, quod illi semper 
peculiariter invisa fuerit tyrannis, quemadmodum aequalitas gratissima. Vix 
autem reperies ullam aulam tam modestam quae non multum habeat strepitus 
atque ambitionis, multum fuci, multum luxus, quaeque prorsus absit ab omni 
specie tyrannidis. Quin nec in Henrici octavi aulam pertrahi potuit nisi multo 



negotio, cum hoc principe nec optari quicquam possit civilius ac modestius. 
Natura libertatis atque otii est avidior; sed quemadmodum otio cum datur lubens 
utitur, ita quoties poscit res, nemo vigilantior aut patientior. Ad amicitiam natus 
factusque videtur, cuius et sincerissimus est cultor et longe tenacissimus est. Nec 
ille metuit multorum amicitiam ab Hesiodo parum laudatam. Nulli non patet ad 
necessitudinis foedus. Nequaquam morosus in deligendo, commodissimus in 
alendo, constantissimus in retinendo. Si forte incidit in quempiam cuius vitiis 
mederi non possit, hunc per occasionem dimittit, dissuens amicitiam, non 
abrumpens. Quos sinceros reperit, et ad ingenium suum appositos, horum 
consuetudine fabulisque sic delectatur, ut his in rebus praecipuam vitae 
voluptatem ponere videatur. Nam a pila, alea, chartis, ceterisque lusibus quibus 
procerum vulgus temporis taedium solet fallere, prorsus abhorret. Porro ut 
propriarum rerum est neglegentior, ita nemo diligentior in curandis amicorum 
negotiis. Quid multis? Si quis absolutum verae amicitiae requirat exemplar, a 
nemine rectius petierit quam a Moro. 

In convictu tam rara comitas ac morum suavitas, ut nemo tam tristi sit ingenio 
quem non exhilaret: nulla res tam atrox cuius taedium non discutiat. Iam inde a 
puero sic iocis est delectatus, ut ad hos natus videri possit, sed in his nec ad 
scurrilitatem usque progressus est, nec mordacitatem unquam amavit. Adolescens 
comoediolas et scripsit et egit. Si quod dictum erat salsius etiam in ipsum tortum, 
tamen amabat; usque adeo gaudet salibus argutis et ingenium redolentibus: unde 
et epigrammatis lusit iuvenis, et Luciano cum primis est delectatus, quin et mihi 
ut Morias Encomium scriberem, hoc est ut camelus saltarem, fuit auctor. 

Nihil autem in rebus humanis obvium est unde ille non venetur voluptatem, etiam 
in rebus maxime seriis. Si cum eruditis et cordatis res est, delectatur ingenio; si 
cum indoctis ac stultis, fruitur illorum stultitia. Nec offenditur morionibus, mira 
dexteritate ad omnium affectus sese accommodans. Cum mulieribus fere atque 
etiam cum uxore non nisi lusus iocosque tractat. Diceres alterum quendam esse 
Democritum, aut potius Pythagoricum illum philosophum, qui vacuus animo per 
mercatum obambulans contemplatur tumultus vendentium atque ementium. 

Nemo minus ducitur vulgi iudicio, sed rursus nemo minus abest a sensu 
communi. 

Praecipua illi voluptas est spectare formas, ingenia et affectus diversorum 
animantium. Proinde nullum fere genus est avium quod domi non alat, et si quod 



aliud animal vulgo rarum, veluti simia, vulpes, viverra, mustela, et his consimilia. 
Ad haec si quid exoticum aut alioqui spectandum occurrit, avidissime mercari 
solet; atque his rebus undique domum habet instructam, ut nusquam non sit 
obvium quod oculos ingredientium demoretur; ac toties sibi renovat voluptatem, 
quoties alios conspicit oblectari. 

Bonas literas a primis annis hauserat. Iuvenis ad Graecas literas atque 
philosophiae studium sese applicuit, adeo non opitulante patre viro alioqui 
prudenti proboque, ut ea conantem omni subsidio destitueret, ac paene pro 
abdicato haberet, quod a patriis studiis desciscere videretur: nam is Britannicarum 
legum peritiam profitetur. Quae professio, ut est a veris literis alienissima, ita 
apud Britannos cum primis habentur magni clarique, qui in hoc genere sibi 
pararunt auctoritatem. Nec temere apud illos alia via ad rem ac gloriam parandam 
magis idonea; siquidem pleramque nobilitatem illius insulae peperit hoc 
studiorum genus. In eo negant quenquam absolvi posse, nisi plurimos annos 
insudarit. Ab hoc igitur cum non iniuria abhorreret adolescentis ingenium 
melioribus rebus natum, tamen post degustatas scholasticas disciplinas sic in hoc 
versatus est ut neque consulerent quenquam libentius litigatores, neque quaestum 
uberiorem faceret quisquam eorum qui nihil aliud agebant. Tanta erat vis ac 
celeritas ingenii. 

Quin et evolvendis orthodoxorum voluminibus non segnem operam impendit. 
Augustini libros De civitate Dei publice professus est adhuc paene adolescens 
auditorio frequenti, nec puduit nec poenituit sacerdotes ac senes a iuvene profano 
sacra discere. Interim et ad pietatis studium totum animum appulit, vigiliis, 
ieiuniis, precationibus aliisque consimilibus progymnasmatis sacerdotium 
meditans. Qua quidem in re non paulo plus ille sapiebat, quam plerique isti, qui 
temere ad tam arduam professionem ingerunt sese, nullo prius sui periculo. 

Tamen virginem duxit admodum puellam, claro genere natam, rudem adhuc, 
utpote ruri inter parentes ac sorores semper habitam, quo magis illi liceret illam 
ad suos mores fingere. Hanc et literis instituendam curavit et omni musices 
genere doctam reddidit, planeque talem paene finxerat; quicum libuisset 
universam aetatem exigere, ni mors praematura puellam sustulisset e medio, sed 
enixam liberos aliquot, quorum adhuc supersunt puellae tres, Margareta, Aloysia, 
Cecilia, puer unus Ioannes. Neque diu caelebs vivere sustinuit, licet alio 
vocantibus amicorum consiliis. Paucis mensibus a funere uxoris viduam duxit, 



magis curandae familiae quam voluptati, quippe nec bellam admodum nec 
puellam, ut ipse iocari solet, sed acrem ac vigilantem matremfamilias; quicum 
tamen perinde comiter suaviterque vivit, ac si puella foret forma quantumlibet 
amabili. Vix ullus maritus a sua tantum obsequii impetrat imperio atque 
severitudine, quantum hic blanditiis iocisque. Quid enim non impetret, 
posteaquam effecit ut mulier iam ad senium vergens, ad hoc animi minime 
mollis, postremo ad rem attentissima, cithara, testudine, monochordo, tibiis 
canere disceret, et in hisce rebus cotidie praescriptum operae pensum exigenti 
marito redderet? 

Consimili comitate totam familiam moderatur, in qua nulla tragoedia, nulla rixa. 
Si quid exstiteris, protinus aut medetur aut componit; neque quenquam unquam 
dimisit ut inimicum aut ut inimicus. Quin huius domus fatalis quaedam videtur 
felicitas, in qua nemo vixit qui non provectus sit ad meliorem fortunam, nullus 
unquam ullam famae labem contraxit. Quin vix ullos reperias quibus sic 
convenerit cum matre, ut huic cum noverca; nam pater iam alteram induxit; 
utramque non minus adamavit ac matrem. Porro erga parentes ac liberos 
sororesque sic affectus est, ut nec amet moleste nec usquam desit officio pietatis. 

Animus est a sordido lucro alienissimus. Liberis suis semovit e facultatibus quod 
illis satis esse putat; quod superest largiter effundit. Cum advocationibus adhuc 
aleretur, nulli non dedit amicum verumque consilium, magis illorum commodis 
prospiciens quam suis; plerisque solitus persuadere uti litem conponerent, minus 
enim hic fore dispendii. Id si minus impetrabat, tum rationem indicabat qua 
possent quam minimo dispendio litigare, quando quibusdam hic animus est, ut 
litibus etiam delectentur. In urbe Londoniensi, in qua natus est, annos aliquot 
iudicem egit in causis civilibus. Id munus ut minimum habet oneris (nam non 
sedetur nisi die Iovis usque ad prandium), ita cum primis honorificum habetur. 
Nemo plures causas absolvit, nemo se gessit integrius; remissa plerisque pecunia 
quam ex praescripto debent qui litigant. Siquidem ante litis contestationem actor 
deponit tres drachmas, totidem reus, nec amplius quicquam fas est exigere. His 
moribus effecit ut civitati suae longe carissimus esset. 

Decreverat autem hac fortuna esse contentus, quae et satis haberet auctoritatis, 
nec tamen esset gravibus obnoxia periculis. Semel atque iterum extrusus est in 
legationem; in qua cum se cordatissime gessisset, non conquievit serenissimus 
rex Henricus eius nominis octavus, donec hominem in aulam suam pertraheret. 



Cur enim non dicam pertraheret? Nullus unquam vehementius ambiit in aulam 
admitti quam hic studuit effugere. Verum cum esset optimo regi in animo 
familiam suam eruditis, gravibus, cordatis et integris viris differtam reddere, cum 
alios permultos, tum Morum in primis accivit; quem sic in intimis habet, ut a se 
nunquam patiatur discedere. Sive seriis utendum est, nihil illo consultius; sive 
visum est regi fabulis amoenioribus laxare animum, nullus comes festivior. Saepe 
res arduae iudicem gravem et cordatum postulant; has sic Morus discutit, ut 
utraque pars habeat gratiam. Nec tamen ab eo quisquam impetravit ut munus a 
quoquam acciperet. Felices res publicas, si Mori similes magistratus ubique 
praeficeret princeps! Nec interim ullum accessit supercilium. 

Inter tantas negotiorum moles et veterum amiculorum meminit et ad literas 
adamatas subinde redit. Quicquid dignitate valet, quicquid apud amplissimum 
regem gratia pollet, id omne iuvandae reipublicae, iuvandis amicis impendit. 
Semper quidem adfuit animus de cunctis bene merendi cupidissimus, mireque 
pronus ad misericordiam: eum nunc magis exserit, quando potest plus prodesse. 
Alios pecunia sublevat, alios auctoritate tuetur, alios commendatione provehit: 
quos alioqui iuvare non potest, his consilio succurrit: nullum unquam a se tristem 
dimisit. Diceres Morum esse publicum omnium inopum patronum. Ingens lucrum 
sibi putat accessisse, si quem oppressum sublevavit, si perplexum et impeditum 
explicuit, si alienatum redegit in gratiam. Nemo lubentius collocat beneficium, 
nemo minus exprobrat. Iam cum tot nominibus sit felicissimus, et felicitatis 
comes fere soleat esse iactantia, nullum adhuc mortalium mihi videre contigit qui 
longius abesset ab hoc vitio. 

Sed ad studiorum commemorationem redeo, quae me Moro mihique Morum 
potissimum conciliarent. Primam aetatem carmine potissimum exercuit. Mox diu 
luctatus est, ut prosam orationem redderet molliorem, per omne scripti genus 
stilum exercens; qui cuiusmodi sit, quid attinet commemorare? tibi praesertim qui 
libros eius semper habeas in manibus. Declamationibus praecipue delectatus est, 
et in his, materiis paradoxis, quod in his acrior sit ingeniorum exercitatio. Unde 
adolescens etiamnum dialogum moliebatur, in quo Platonis communitatem ad 
uxores usque defendit. Luciani Tyrannicidae respondit, quo in argumento me 
voluit antagonistam habere; quo certius periculum faceret ecquid profecisset in 
hoc genere. Utopiam hoc consilio edidit, ut indicaret quibus rebus fiat ut minus 
commode habeant respublicae; sed Britannicam potissimum effinxit, quam habet 
penitus perspectam cognitamque. Secundum librum prius scripserat per otium; 




mox per occasionem primum adiecit ex tempore. Atque hinc nonnulla dictionis 
inaequalitas. 

Vix alium reperias qui felicius dicat ex tempore; adeo felici ingenio felix lingua 
subservit. Ingenium praesens et ubique praevolens, memoria parata; quae cum 
omnia habeat velut in numerato, prompte et incontanter suggerit quicquid tempus 
aut res postulat. In disputationibus nihil fingi potest acutius, adeo ut summis 
etiam theologis saepe negotium facessat, in ipsorum harena versans. Ioannes 
Coletus, vir acris exactique iudicii, in familiaribus colloquiis subinde dicere solet 
Britanniae non nisi unicum esse ingenium; cum haec insula tot egregiis ingeniis 
floreat. 

Verae pietatis non indiligens cultor est, etiam si ab omni superstitione 
alienissimus. Habet suas horas, quibus Deo litet precibus, non ex more, sed e 
pectore depromptis. Cum amicis sic fabulatur de vita futuri seculi, ut agnoscas 
illum ex animo loqui neque sine optima spe. Ac talis Morus est etiam in aula. Et 
postea sunt qui putent Christianos non inveniri nisi in monasteriis. 

Tales viros cordatissimus rex in familiam suam atque adeo in cubiculum non 
solum admittit verum etiam invitat; nec invitat modo verum etiam pertrahit. Hos 
habet arbitros ac testes perpetuos vitae suae, hos habet in consiliis, hos habet 
itinerum comites. Ab his stipari gaudet potius quam luxu perditis iuvenibus aut 
mulierculis, aut etiam torquatis Midis aut insinceris officiis; quorum alius ad 
voluptates ineptas avocet, alius ad tyrannidem inflammet, alius ad expilandum 
populum novas technas suggerat. In hac aula si vixisses, Huttene, sat scio rursum 
aliam aulam describeres, et aulas odisse desineres. Quanquam tu quoque cum eo 
principe vivis ut integriorem nec optare possis; neque desunt qui rebus optimis 
faveant. Sed quid ista paucitas ad tantum examen insignium virorum, Montioii, 
Linacri, Pacaei, Coleti, Stocschleii, Latimeri, Mori, Tunstalli, Clericiatque 
aliorum his adsimilium? quorum quemcunque nominaveris, mundum omnium 
virtutum ac disciplinarum semel dixeris. Mihi vero spes est haudquaquam 
vulgaris fore ut Albertus, unicum his temporibus nostrae Germaniae ornamentum, 
et plures sui similes in suam allegat familiam, et ceteris principibus gravi sit 
exemplo, ut idem et ipsi suae quisque domi facere studeant. 

Habes imaginem ad optimum exemplar a pessimo artifice non optime delineatam. 
Ea tibi minus placebit, si continget Morum nosse propius. Sed illud tamen interim 



cavi, ne mihi possis impingere, quod tibi minus paruerim, neve semper opprobres 
nimium breves epistolas. Etiamsi haec nec mihi scribenti visa est longior, nec tibi 
legenti, sat scio, prolixa videbitur: id faciet Mori nostri suavitas. Bene vale. 

Antuuerpiae decimo Calendas Augusti Anno M.D.XIX. 


XXVII. A Dishonest Londoner 

Hoc nuper cuidam accidit apud Britannos, medico mihi ut patria communi, ita et 
amicitia coniunctissimo. Civem quendam Londoniensem, virum egregie 
nummatum et habitum adprime probum, arte curaque sua liberarat, non sine suo 
ipsius periculo; nam is pestilentissima febre tenebatur. Et ut fit in periculis, 
medico montes aureos fuerat pollicitus, si non gravaretur sibi in tanto vitae 
discrimine dexter adesse, obtestatus et amicitiam quae illi cum eo intercedebat. 
Quid multis? Persuasit et iuveni et Germano. Adfuit, nihil non fecit; revixit ille. 
Ubi verecunde de pecunia medicus admonuerat, elusit nugator, negans de 
mercede quicquam addubitandum, ceterum arcae nummariae elavem penes 
uxorem esse: 'et nosti' inquit 'mulierum ingenium. Nolo sentiat tantam pecuniae 
summam a me datam.' Deinde post dies aliquot hominem obvium forte factum, 
iam nitidum et nulla morbi vestigia prae se ferentem, appellavit et nondum datae 
mercedis admonuit. Ille constanter asseverare pecuniam suo iussu ab uxore 
numeratam esse. Medicus negare factum. Hic vide quam ansam bonus ille vir 
arripuerit. Cum forte medicus eum Latine numero singulari appellasset, ibi velut 
atroci lacessitus iniuria, 'Vah,' inquit 'homo Germanus tuissas Anglum?' Moxque 
velut impos animi, prae iracundia caput movens diraque minitans, subduxit sese. 
Atque ad eum modum honestus ille civis elusit, dignus profecto quem sua pestis 
repetat. Risimus quidem fabulam, nec tamen sine dolore propter indigne 
frustratum amicum, nec sine tam insignis ingratitudinis admiratione. Referunt 
gratiam leones in periculis adiuti; meminerunt officii dracones. Homo homini, 
amicus amico sic merito, pro mercede quae nulla satis digna rependi poterat, 
ludibrium reponit. Atque haec in facti detestationem diximus, non in gentis 
odium. Nec enim par est ex hoc uno nebulone Britannos omnes aestimari. 



XXVIII. The Condition of English Houses 


(Erasmus Roterodamus Francisco Cardinalis Eboracensis Medico S.) 

Frequenter et admirari et dolere soleo, qui fiat ut Britannia tot iam annis assidua 
pestilentia vexetur, praesertim sudore letali, quod malum paene videtur habere 
peculiare. Legimus civitatem a diutina pestilentia liberatam, consilio philosophi 
mutatis aedificiis. Aut me fallit animus, aut simili ratione liberari possit Anglia. 
Primum quam coeli partem spectent fenestrae ostia ve nihil habent pensi: deinde 
sic fere constructa sunt conclavia, ut nequaquam sint perflabilia, quod inprimis 
admonet Galenus. Tum magnam parietis partem habent vitreis tessellis 
pellucidam, quae sic admittunt lumen ut ventos excludant, et tamen per rimulas 
admittunt auram illam colatam, aliquanto pestilentiorem, ibi diu quiescentem. 
Tum sola fere strata sunt argilla, tum scirpis palustribus, qui subinde sic 
renovantur, ut fundamentum maneat aliquoties annos viginti, sub se fovens sputa, 
vomitus, proiectam cervisiam et piscium reliquias, aliasque sordes non 
nominandas. Hinc mutato coelo vapor quidam exhalatur, mea sententia minime 
salubris humano corpori. 

Adde quod Anglia non solum undique circumfusa est mari, verum etiam multis in 
locis palustris est salsisque fluminibus intersecta; ne quid dicam interim de 
salsamentis, quibus vulgus mirum in modum delectatur. Confiderem insulam fore 
multo salubriorem si scirporum usus tolleretur; tum si sic exstruerentur cubicula, 
ut duobus aut tribus lateribus paterent coelo; fenestris omnibus vitreis ita 
confectis, ut totae possent aperiri, totae claudi, et sic claudi ut non pateret per 
hiantes rimas aditus ventis noxiis. Siquidem ut aliquando salutiferum est 
admittere coelum, ita nonnunquam salutiferum est excludere. Ridet vulgus si quis 
offenditur coelo nubiloso. Ego et ante annos triginta, si fueram ingressus 
cubiculum in quo mensibus aliquot nemo versatus esset, ilico incipiebam 
febricitare. Conferret huc, si vulgo parcior victus persuaderi posset ac 
salsamentorum moderatior usus; tum si publica cura demandaretur aedilibus, ut 
viae mundiores essent a caeno, curarentur et ea quae civitati vicina essent. 

Ridebis, scio, otium meum, qui his de rebus sollicitus sim. Faveo regioni quae 
mihi tam diu praebuit hospitium; et in qua libens finiam quod superest aevi, si 
liceat. Non dubito quin tu haec pro tua prudentia rectius noris; libuit tamen 
admonere, ut si meum iudicium cum tuo consentiat, haec viris principibus 



persuadeas. Haec enim olim regum cura consuevit esse. Scripsissem perlibenter 
reverendissimo domino Cardinali; sed nec otium erat nec argumentum, nec ignoro 
quibus ille negotiis distringatur. Bene vale, vir humanissime; cui debeo 
plurimum. 


XXIX . Fisher's Study at Rochester 

(Erasmus Roterodamus Ioanni Episcopo Roffensi S.D.) 

Reverende Praesul, maerens ac dolens hoc verbum legi in epistola tua, 'Utinam 
vivum me reperiat liber,' &c. Auxit famulus dolorem, qui nuntiavit affligi te 
adversa valetudine. Nihil indulges isti corpusculo. Suspicor magnam tuae 
valetudinis partem nasci ex loco. Nunc enim medicum agam, si pateris. Mare 
vicinum et lutum subinde maris decessu nudatum coelum exasperat. Et habes 
bibliothecam undique parietibus vitreis, qui per rimas transmittunt auram 
subtilem et, ut medici loquuntur, colatam, pestilentem raris et imbecillis 
corpusculis. Nec me fugit quam assiduus sis in bibliotheca, quae tibi Paradisi 
loco est. Ego si in tali loco commorer tres horas, aegrotem. Magis conveniret 
cubiculum pavimento ligneo et parietibus undique ligno contabulatis. Spirant 
enim lateres et calx noxium quiddam. Scio pie viventibus mortem non esse 
formidabilem, sed totius ecclesiae refert talem episcopum esse superstitem in 
tanta bonorum inopia. 

